RAGUT 451,808 NYAWA

AMERIKA SYARIKAT: Angka kematian akibat Covid-19 terus meningkat dalam tempoh 24 jam lalu.Statistik Johns Hopkins University menunjukkan jumlah kumulatif kematian global kini lebih 446,000 kes.Amerika Syarikat (AS) kekal merekodkan jumlah kematian tertinggi dengan 117,000 kes.

Brazil dan United Kingdom berada di kedudukan kedua dan ketiga dengan masing-masing merekodkan 45,000 dan 42,000 kes korban pandemik itu.Kes kematian di Itali akibat virus berkenaan pula melebihi 34,000 kes.Dalam pada itu, Perancis dan Sepanyol masing-masing mencatatkan 29,000 dan 27,000 kes maut.Negara lain masih mencatatkan angka korban di bawah 18,000 kes.-AFP

See author's posts


Malaysia catat pemulihan ekonomi bentuk ‘V’

KUALA LUMPUR: Ekonomi Malaysia sedang mencatatkan pemulihan dalam keluk berbentuk ‘V’ selepas mengalami impak Covid-19 dan pelaksanaan perintah kawalan pergerakan pada suku kedua tahun ini.

Gabenor Bank Negara Malaysia (BNM), Datuk Nor Shamsiah Mohd Yunus berkata, keadaan bagaimanapun masih belum reda berikutan cabaran berkaitan pandemik itu yang masih dihadapi Malaysia serta di negara-negara lain.

Ekonomi Malaysia menguncup 17.1 peratus pada suku kedua 2020 apabila negara terpaksa melaksanakan langkah kawalan pergerakan bagi membendung penularan Covid-19.

Pada suku kedua 2019, Malaysia mencatatkan Keluaran Dalam Negara Kasar (KDNK) sebanyak 4.9 peratus.

“(Kita menyaksikan) penguncupan mendadak pada April (ketika langkah pembendungan dilaksanakan) kepada peningkatan ketara apabila perintah kawalan pergerakan itu dilonggarkan.

“Sehubungan itu, keadaan ekonomi beransur-ansur pulih dan peningkatan itu adalah lebih kukuh pada 2021,” katanya pada majlis taklimat bersama Pengarang-Pengarang Kanan Media pada Khamis lepas.

Beliau berkata, berikutan itu, BNM juga telah menyemak semula unjuran KDNK 2020 kepada -3.5 hingga -5.5 peratus daripada -2 hingga 0.5 peratus sebelum ini berikutan anggaran awal itu dibuat berdasarkan tempoh pelaksanaan kawalan pergerakan selama empat minggu berbanding tujuh minggu.

Ekonomi negara dijangka pulih dan mencatat pertumbuhan pada 5.5 peratus hingga 8 peratus pada 2021.

Malaysia telah melaksanakan Perintah Kawalan Pergerakan (PKP) pada 18 Mac, 2020 yang menyaksikan ekonomi beroperasi pada kapasiti sebanyak 45 peratus.

Ini disusuli dengan PKP Bersyarat (PKPB) pada 4 Mei dan seterusnya PKP Pemulihan pada 10 Jun-31 Ogos, 2020 yang membawa kepada pembukaan semula ekonomi secara beransur-ansur.

Mengulas selanjutnya dalam sesi taklimat yang berlangsung selama 90 minit, Nor Shamsiah berkata: “Oleh kerana perintah kawalan itu dilaksanakan secara tegas, kita sebaliknya dapat membuka semula sebahagian besar sektor ekonomi pada kadar lebih pantas berbanding jangkaan awal. Inilah yang dapat meminimumkan kesan buruk serta kekal terhadap ekonomi.”

Malah, tegasnya, peningkatan ketara itu dapat dilihat dalam beberapa indeks seperti sektor borong dan runcit, pengeluaran perindustrian manakala eksport dan perbelanjaan kad kredit turut mencatat pemulihan.

Kadar pengangguran susut sedikit kepada 4.9 peratus pada Jun lepas daripada paras rekod 5.3 peratus pada bulan sebelumnya.

Tuntutan pengangguran juga menyederhana manakala kadar penggantian (pekerja) pula meningkat, katanya.

“Penggunaan elektrik, pengambilan semula tenaga kerja, pengeluaran sektor perkilangan pula menunjukkan tanda-tanda normalisasi,” katanya.

Malah, katanya, peningkatan permintaan isi rumah itu akan memberi kesan limpahan terhadap ekonomi.

Selain itu, aktiviti pembelian baharu oleh penumpang penerbangan menyaksikan peningkatan sebanyak 6.3 peratus pada bulan Jun lepas berbanding kemerosotan ketara sebanyak 99.7 peratus pada April.

Ini akan membantu pemulihan ekonomi memandangkan perbelanjaan penggunaan oleh golongan T20 dan M40 adalah tunjang atau menyumbang 80 peratus terhadap penggunaan swasta.

“Perbelanjaan kumpulan isi rumah ini akan meningkat seiring dengan kelonggaran mobiliti domestik dan pembukaan semula sempadan antarabangsa. Isi rumah ini juga berkemungkinan besar akan mengalihkan tumpuan perjalanan antarabangsa mereka kepada perjalanan tempatan,” katanya.

Pada tahun lepas misalnya, rakyat Malaysia membelanjakan kira-kira RM51.3 bilion bagi perjalanan ke luar negara berbanding RM26.7 bilion pada 2010.

“Oleh itu, terdapat ruang untuk kita menyalurkan semula perbelanjaan ini ke dalam ekonomi domestik dengan pelancongan tempatan akan menjadi penerima manfaat itu,” katanya. – Bernama

See author's posts


Banjir: Segera berpindah jika diarahkan – JPBN Sarawak

DEBAK: Jawatankuasa Pengurusan Bencana Negeri (JPBN) Sarawak menasihatkan penduduk di kawasan terjejas akibat banjir agar tidak menangguhkan arahan untuk berpindah setelah arahan perpindahan dikeluarkan oleh pasukan penyelamat.

Timbalan Premier Sarawak, Datuk Amar Douglas Uggah Embas berkata, dalam keadaan cuaca buruk yang bermula sejak Sabtu lalu, tindakan segera perlu bagi memastikan tiada nyawa penduduk terancam akibat bencana alam itu.

Beliau berkata, semua agensi terbabit sudah diarah memantau rapi semua lokasi berisiko, khususnya penempatan penduduk di kawasan rendah dan tebing sungai berikutan hujan berterusan dalam tempoh yang lama.

“Penduduk juga harus bersedia dengan menempatkan barangan penting di tempat selamat seterusnya berpindah segera apabila diarahkan.

“Dalam keadaan seperti ini, paling utama ialah menyelamatkan nyawa, sebab itu apabila diarah berpindah, patuhilah kerana arahan itu dikeluarkan selepas penilaian tahap keselamatan dibuat oleh pihak berkuasa,” katanya ketika melawat pusat pemindahan sementara (PPS) di Dewan Millenia Debak.

Uggah yang juga Pengerusi JPBN Sarawak berkata, setakat ini lima PPS telah diaktifkan melibatkan keseluruhan 361 mangsa daripada 95 keluarga.

Sementata itu di PPS Dewan Millenia Debak, seramai 213 penduduk dari lima  kampung dekat sini telah dipindahkan ke PPS apabila rumah mereka ditenggelami air akibat banjir yang berlaku malam tadi.

Pusat pemindahan di Dewan Millenia Debak itu telah menempatkan 213 mangsa daripada 51 keluarga sejak 9.00 malam, semalam.

Oleh ADI SAFARMAN

See author's posts


ISN patut bertanggungjawab – Karim

KESAL… Dato Sri Abdul Karim Rahman Hamzah meluahkan rasa kecewa apabila acara terjun wanitadigugurkan dari Sukan SUKMA 2022.

INSTITUT Sukan Negara (ISN) patut bertanggungjawab atas kegagalan menghasilkan atlet mencukupi untuk menyertai acara terjun wanita bagi Sukan Malaysia (SUKMA) 2022.

Menteri Belia dan Sukan, Dato Sri Abdul Karim Rahman Hamzah berkata, di manakah pegawai yang dipertanggungjawab ini? Kadang-kadang makan gaji buta sahaja!.

“Kegagalan itu merugikan usaha pembangunan sukan negara, lebih-lebih lagi dalam acara boleh menang pingat di peringkat antarabangsa.

“Pegawai-pegawai ISN yang diamanahkan itu patut letak jawatan. Kita tak dapat menyalahkan menteri 100 peratus. Sebab itu saya percaya apa yang dikatakan oleh Pandelela itu juga berasas,” katanya merujuk kenyataan ratu terjun negara, Pandelela Rinong, yang sebelum ini yang mendakwa sukan itu dibatalkan angkara ‘politiking’ pihak penganjur.

Tegas Karim, mereka ditugaskan untuk memastikan setiap negeri dapat menghasilkan atlet dalam semua acara di peringkat nasional.

“Jika ada negeri yang tidak dapat atau tidak mampu keluarkan atlet mereka maka ISN telah gagal dan pegawai yang bertanggungjawab itu patut berhenti!.”

Baru-baru ini, Abdul Karim turut meluahkan kekecewaan beliau setelah acara ini dibatalkan.

Katanya, Sarawak merupakan satu-satunya negeri yang boleh dilihat berprestasi dalam acara terjun baik kategori lelaki mahupun wanita.

“Saya tidak bercakap perkara ini atas kerana kita memang berprestasi mendapat pingat, namun lihat kepada mereka yang telah menjalani latihan selama bertahun-tahun mungkin bermula pada 2018 sehingga kini, tapi akhirnya keputusan untuk acara ini telah dibatalkan,” ujarnya.

Terdahulu acara terjun wanita digugurkan dari SUKMA 2022 susulan tidak mencukupi syarat penyertaan minimum enam kontinjen.

Sukan terjun merupakan antara lubuk pingat bagi Sarawak, sekali gus menjadikannya kuasa sukan acara itu termasuk melahirkan Pandelela.

Oleh AZREEN KERIA

See author's posts


Pembangunan teliti  kekalkan keunikan kampung

KUCHING: Pembangunan di Kampung Tabuan Haji Drahman 1 perlu dilakukan dengan penuh teliti bagi mengekalkan keunikan kampung tersebut.

Ahli Dewan Undangan Negeri (ADUN) Demak Laut, Dr. Hazland Abang Hipni berkata, bukan mudah untuk membangunkan sebuah kampung tradisi yang terletak di kawasan bandar dan ia amat memerlukan perhatian serta perbincangan yang berterusan.

“Untuk itu, setiap perancangan pembangunan di kampung ini perlu dibuat dengan mengambil kira beberapa faktor supaya pembangunan yang diadakan ini selari dengan keperluan dan kepentingan penduduk.

“Berbeza dengan kampung-kampung yang lain dalam kawasan DUN Demak Laut, Kampung Tabuan Haji Drahman 1 ini sangat unik kerana merupakan kampung tradisi dan terletak di dalam kawasan bandar,” katanya selepas mempengerusikan Dialog Isu-Isu Semasa Kampung dan Persiapan Pilihan Raya Untuk Kepimpinan Tertinggi Kampung Tabuan Haji Drahman 1 baru-baru ini.

Walau bagaimanapun, kampung ini terhad dari segi kawasan penempatannya yang berdekatan dengan kawasan perkilangan.

“Namun, ia tidak menghalang untuk Kampung Tabuan Haji Drahman 1 ini untuk terus menikmati pembangunan dan sosioekonomi menerusi perancangan yang rapi dan tersusun,” ujarnya.

Tambahnya, walaupun kawasan penempatan penduduk Kampung Tabuan Haji Drahman 1 itu terhad, namun penduduk di situ perlu juga menerima pembangunan selari dengan keadaan semasa dalam usaha meningkatkan taraf kehidupan mereka.

“Penduduk mahu mereka juga turut sama menikmati pembangunan dari segi fizikal, infrastruktur dan ekonomi seperti kampung-kampung lain di DUN Demak Laut.

“Untuk itu, beberapa isu setempat di peringkat kampung telah dibincangkan secara panjang lebar seperti kemudahan infrastruktur, dewan serbaguna, gelanggang futsal, kebajikan dan pembangunan sosioekonomi.

“Tindakan susulan terhadap beberapa keputusan telah pun dicapai dan diatur selepas mendapat persetujuan daripada penduduk,” jelasnya.

Menerusi pendekatan perbincangan terus bersama kepimpinan tertinggi kampung, Dr. Hazland mahu melihat Kampung Tabuan Haji Drahman 1 ini terus maju dan menjadi antara kampung tradisi terbaik di tengah bandar di Sarawak.

Oleh Nur Ain Otsman

See author's posts


Lelaki ditahan cuba sogok anggota PGA

MIRI : Cubaan seorang lelaki untuk menyogok anggota Batalion (BN) 12 Pasukan Gerakan Am (PGA) sebanyak RM20,000 gagal selepas dia ditahan dalam serbuan ke atas sebuah rumah di Jalan Maigold, Golden Royal Villa, Senadin di sini, semalam.

Pegawai Pemerintah BN 12 PGA, Superintendan Tan Hiap Seng berkata lelaki tersebut bertindak sedemikian supaya anggota terbabit tidak mengambil tindakan terhadapnya kerana menyimpan minuman keras dan rokok seludup.

Beliau berkata, lelaki berusia lingkungan 30-an itu dipercayai penjaga stor ditahan menerusi Ops Libas yang dilakukan oleh Cawangan Risik BN 12 PGA yang turut disertai empat pegawai Suruhanjaya Pencegahan Rasuah Malaysia (SPRM) pada jam 1 petang.

“Ketika pasukan serbuan membuat pemeriksaan, penjaga stor tersebut telah memberikan wang sogokan berjumlah RM 20,000 kepada pasukan serbuan untuk tidak dikenakan tindakan undang-undang.

“Walaupun diberikan amaran berulang kali tetapi lelaki tersebut tetap berdegil menawarkan wang sogokan tersebut menyebabkan dia ditahan oleh angota SPRM yang tuirut serta dalam operasi tersebut,” katanya dalam satu kenyataan semalam.

Menurut Tan, sejumlah 3,184 kotak minuman keras pelbagai jenis dan jenama dianggarkan benilai RM172,710 termasuk cukai tang disimpan dalam stor rumah tersebut dirampas.

“selaian Minuman keras pelbagai jenis dan jenama, kita turut merampas 750 karton rokok putih, 2,070 karton rokok kretek bernilai RM380,804 termasuk cukai yang turut disimpan dalam stor dan kenderaan jenis van di kawasan rumah terbabit.

“Pasukan serbuan juga merampas sebuah kenderaan yang dianggarkan bernilai RM30,000, menjadikan nilai anggaran keseluruhan rampasan adalah sebanyak RM603,514,” katanya.

Katanya, barang rampasan tersebut diserahkan kepada Ibu Pejabat Polis Daerah (IPD) Miri dan Suruhanjaya Pencegahan Rasuah Malaysia (SPRM) Miri untuk tindakan.

“Kes itu disiasat mengikut Seksyen 135(1) (d) Akta Kastam 1967 dan Seksyen 17(b) Akta SPRM 2009,” katanya.

Oleh Liong Chai Ling

See author's posts


Tradisi Berlanggar Meja popularkan Igan

Mungkin namanya kedengaran pelik tetapi tradisi Berlanggar Meja   merupakan salah satu daripada keunikan yang berlaku di kampung-kampung di Daerah Kecil Igan semasa sambutan Hari Raya Aidilfitri.

Acara ini sentiasa ditunggu-tunggu oleh penduduk dan dianjurkan setiap tahun, biasanya  pada hari kelima Hari Raya.  Sebenarnya, tradisi ini mempunyai persamaan  dengan `pot luck party’ yang biasa diadakan di Barat.

Mengikut sejarahnya, tradisi ini dimulakan oleh oleh kumpulan kecil orang kampung yang berpakaian rapi menziarahi  rumah sesama penduduk untuk menggalak, memantap dan mempereratkan lagi hubungan silaturrahim sambil menikmati juadah tempatan yang dihidang semasa Hari Raya Aidilfitri.

Difahamkan bahawa tradisi ini dimulakan pada awal tahun 1920-an semasa era Charles Brooke.  Tradisi ini juga dijadikan untuk mempromosi perpaduan dan kerjasama di antara penduduk di sana, selain memaparkan kekayaan budaya dan tradisi tempatan, terutama makanan yang menjadi identiti Igan.

Namun tradisi itu terhenti dari tahun 1944 hingga 1945 kerana penaklukan Jepun, dan dihidupkan  semula oleh orang-orang kampung  pada 1946 apabila British mengambil alih tanah Melayu dari tentera negara Matahari Terbit tersebut.

Untuk menjayakan majlis ini,   meja-meja akan diatur dan disusun sepanjang jalan atau tempat jalan kaki dan dipenuhi dengan pelbagai hidangan. Setiap rumah pula bertanggungjawab menyedia akan menyumbangkan sekurang-kurangnya satu juadah untuk dihidangkan.

Pembaharuan demi pembaharuan diperkenalkan untuk acara tradisi ini.  Untuk majlis Berlanggar Meja dalam milenia baharu terutama sejak 2003, perayaan unik ini mulai dianjurkan oleh lima kampung di Igan secara bergilir-bergilir.

Kampung-kampung yang terlibat adalah  Kampung Baru Ismail, Kampung Sekerang, Kampung Pulau and Kampung Baru Dagang dan  Kampung Tengah. Biasanya setiap kampung akan mengadakan majlis Berlanggar Meja peringkat kampung dari hari pertama hingga hari keempat Hari Raya sebelum Majlis Berlanggar Meja Igan ini diadakan.

Setiap kali majlis ini berlangsung, meja-maja disusun memanjang sehingga 1.5 kilometer di  jalan raya oleh penganjur dan juadah yang dihidangkan juga semakin banyak dan pelbagai menunya untuk menjamu tetamu dari kampung-kampung yang lain yang datang.

Saban tahun kemeriahan majlis ini semakin terasa dan tradisi ini terus dipertahankan dalam kalangan penduduk Igan yang kini melebihi 6,000 orang.

Menariknya, setiap kali majlis ini diadakan, ia menggamit kehadiran warga luar Igan untuk sama-sama menyaksikan kemeriahan majlis ini.  Biasanya, para pengunjung luar datang dari daerah lain seperti Daro, Belawai, Matu, Mukah dan Dalat.

Selain menikmati makanan yang dihidangkan, pengunjung-pengunjung juga dihiburkan dengan persembahan pentas seperti nasyid, deklamasi puisi,  bacaan Al-Quran dan pelbagai aktiviti sesuai dengan sambutan Hari Raya Aidilfitri.

Menurut sebahagian yang pernah menyertai Majlis Berlanggar Meja Igan, majlis seperti ini juga diadakan di tempat lain di Sarawak tetapi tidak semeriah dan seunik majlis yang diadakan di Igan.

Hanya sahaja, sejak pandemik Covid-19 melanda seluruh dunia, majlis tahunan ini sudah dua tahun tidak dilangsungkan demi mematuhi Prosedur Operasi Standard (SOP) dan menjaga keselamatan semua.

Justeru apabila pandemik ini berakhir dan tradisi Berlanggar Meja ini dapat dianjurkan kembali, ia akan terus mempopularkan daerah kecil yang penduduknya majoriti Islam dan digelar Mini Kelantan ini.

Oleh HENRY B SIYU

See author's posts


79 ADUN angkat sumpah

TIBA… Datuk Patinggi Tan Sri Abang Johari Tun Openg tiba di Dewan Undangan Negeri (DUN) Sarawak bagi menghadiri Mesyuarat Pertama Dewan Undangan Negeri Sarawak Kali Ke-19 di DUN, Kuching semalam. • Foto HERRIEY NAHA

KUCHING: Seramai 79 daripada 82 Ahli Dewan Undangan Negeri (ADUN) yang dipilih pada Pilihan Raya Negeri Ke-12 (PRN-12) 18 Disember lalu mengangkat sumpah di sini, semalam.

Majlis angkat sumpah berlangsung di Dewan Undangan Negeri (DUN) di hadapan Speaker Dewan Undangan Negeri (DUN) Tan Sri Datuk Amar Mohamad Asfia Awang Nassar.

Ketua Menteri Datuk Patinggi Tan Sri Abang Johari Tun Openg yang juga Ahli Dewan Undangan Negeri (ADUN) Gedong mendahului senarai angkat sumpah dan ia kemudianya disusuli tiga Timbalan Ketua Menteri iaitu Datuk Amar Douglas Uggah (ADUN Bukit Saban), Datuk Amar Awang Tengah Ali Hasan (ADUN Bukit Sari) dan Dato Sri Dr Sim Kui Hian (ADUN Batu Kawa).

Wakil rakyat daripada Gabungan Parti Sarawak (GPS) termasuk empat ADUN Parti Sarawak Bersatu (PSB) dan dua ADUN Parti Tindakan Demokratik (DAP) turut mengangkat sumpah pada kali ini.

Dalam perkembangan sama, persidangan kali ini juga menyaksikan 18 wakil rakyat baharu akan membuat penampilan pertama dalam persidangan hari pertama DUN bagi penggal Ke-19 ini.

Persidangan ini juga menyaksikan suasana, landskap dan iklim persidangan berbeza apabila berkurangnya ahli di blok pembangkang dan kali ini ketua pembangkang diketuai ADUN Bawang Assan Datuk Seri Wong Soon Koh.

Persidangan Hari Pertama Mesyuarat Pertama Bagi Penggal Ke-19 ini merupakan yang pertama diadakan selepas Pilihan Raya Negeri Negeri Ke-12 (PRN12).

Pada PRN-12 lalu, Gabungan Parti Sarawak (GPS) menang dengan majoriti dua pertiga dengan dan berjaya memenangi 76 daripada 82 kerusi yang dipertandingkan.

Oleh JEAKQLEYN YACHO

See author's posts


Tingkat penguatkuasaan SOP

MIRI : Tenaga tambahan seperti Polis DiRaja Malaysia (PDRM) Angkatan Tentera Malaysia (ATM) dan agensi penguatkuasaan yang lain akan dikerah untuk meningkatkan penguatkuasaan dan pemantauan untuk memastikan Prosedur Operasi Standard (SOP) yang ditetapkan dipatuhi orang ramai dalam usaha memutuskan rantaian jangkitan Covid-19.

Ketua Menteri, Datuk Patinggi Abang Johari Tun Openg berkata, Kerajaan Sarawak memutuskan untuk meningkatkan tenaga penguatkuasaan seperti polis, ATM, RELA dan agensi penguatkuasa lain yang terlibat untuk menguatkuasakan dan memastikan orang ramai mematuhi SOP ditetapkan berikutan kes Covid-19 jangkitan dalam komuniti masih tinggi.

“Kerajaan Negeri juga telah bersetuju untuk membeli aset tambahan termasuk drone dan kenderaan supaya mereka dapat bergerak dengan lebih cepat untuk menangani apa-apa masalah disebabkan penularan Covid -19,” katanya pada sidang media selepas mendengar taklimat Pengurusan Bencana Bahagian Miri di sini, semalam.

Abang Johari berkata, langkah itu diambil dengan mempertimbangkan bahawa kes jangkitan dalam komuniti masih tinggi terutama di kawasan luar bandar dan daerah-daerah kecil terutama di Bahagian Miri.

“Saya telah diberi taklimat oleh Jawatankuasa Pengurusan Bencana Bahagian Miri yang diketuai oleh Datuk Lee Kim Shin (Menteri Pengangkutan) serta agensi-agensi lain yang ditugaskan untuk mengambil tindakan yang diperlukan untuk membendung penularan Covid-19 dalam komuniti.

“Virus Covid-19 ini sangat aktif dan kita harus mengambil langkah tertentu untuk mengekang penularan wabak ini.

“Salah satu yang telah kami putuskan adalah untuk meningkatkan penguatkuasaan dan kami berharap orang ramai akan bekerjasama dengan mematuhi SOP ditetapkan,” katanya.

Melihat peningkatan jumlah kes Covid-19 di Beluru dekat sini, Abang Johari menasihati penduduk supaya tidak berkumpul walaupun tinggal di rumah panjang.

“Kita faham budaya di rumah panjang,kita bukan menganggu budaya anda tetapi dalam situasi sekarang, kita harus lebih berdisplin untuk memutuskan rantai jangkitan wabak ini kerana wabak ini boleh merebak dengan cepat.

“Saya juga ingin memohon kepada ketua-ketua rumah panjang dan masyarakat untuk memastikan penduduk mematuhi SOP dalam tempoh kritikal ini.

“Kerajaan negeri akan memberikan apa-apa sahaja bantuan yang diperlukan melalui agensi seperti Jabatan Kebajikan Masyarakat (JKM) untuk membantu penduduk mengatasi keadaan sukar ini,” ujarnya.

Dalam pada itu, Abang Johari turut mengucapkan terima kasih kepada semua kakitangan barisan hadapan termasuk pihak hospital, kesihatan, agensi-agensi beruniform dan juga masyarakat yang telah memberi kerjasama begitu baik kepada pihak Jawatankuasa Pengurusan Bencana Negeri Sarawak (JPBNS) dalam menangani penularan Covid-19.

Hadir sama, Timbalan Ketua Menteri merangkap Pengerusi JPBNS, Datuk Amar Douglas Unggah Embas, Menteri Kerajaan Tempatan dan Perumahan Dato’ Sri Dr Sim Kui Hian, Menteri Pengangkutan yang juga merupakan menteri bertanggungjawab Jawatankuasa Pengurusan Bencana Bahagian Miri, Datuk Lee Kim Shin, Menteri Utliti Dato’ Sri Stephen Rundi Utom dan Setiausaha Kerajaan Negeri, Datuk Amar Jaul Samion.

Oleh LIONG CHAI LING

See author's posts


Sejarah Iban

Tusun Ke-57

SEMPEKAT SARIBAS

PEKARA ti beguna amai ba Sempekat Saribas nya dikena ngemunaska pengawa lanun ba tasik lalu bala tuai Iban Saribas udah setuju nerima pekara nya. Danji dalam sempekat nya digaga Orang Kaya Pemancha (OKP) begulai enggau bala tuai Iban Saribas enggau Perintah Raja James Brooke.

Pekara Kesatu: Orang Kaya Pemancha Dana tuai bansa Iban, ti lebih tuai ari orang bukai, bansa Dayak Iban ti bumai betaun, bedanji ngamatka jaku; nya alai iya sereta bala nembiak redak iya ari Sungai Padeh mega badu agi ngayau ke menua nebing tasik.

Pekara Kedua: Orang Kaya Pemancha Dana tuai bansa Iban, ti lebih tuai ari orang bukai bansa Dayak Iban bedanji; enti bisi meda tauka ninga orang ti nerumpak, nyadi lanun tauka pengawa ti jai ke bukai sida deka ngaga ripot pasal pekara nya ba Sarawak (Kuching).

Pekara Ketiga: Orang Kaya Pemancha Dana tuai bansa Dayak Iban, ti lebih tuai ari orang bukai, Dayak bedanji; enti bala orang Saribas tauka Skrang agi ngayau, nerumpak tauka nyadi lanun sida enda ulih enda diukum Perintah Raja Brooke.

Pekara Keempat: Pasal orang dagang di Sungai Padeh, sida nya deka dijaga ngena undang-undang Peritah Raja enggau chara ti rurus. Sida pedagang tu enda tau dirumpak tauka diakal sereta diindik enggau chara ke enda patut. Sema sida bisi berutang, sida pan enda tau dikachau tang patut ditasat lalu bai berundingka nginga chara dikena mayar utang sida nya.

Pekara Kelima: Enti Raja mupu padi, sida enda tau enda nerima orang ti ngumpul pupu padi nya lalu enda ngaga ulah ti jai ngelanggar udang-undang. Nya alai enti Tuan Raja nganjung bala iya nasat deka meda padi ba umai sida, sida mesti disambut enggau manah.

Pekara Keenam: Sida deka madahka diri manah ati sereta taluk ke Raja enggau menua. Nya alai sida mega madahka diri deka diau dalam pemaik lalu enda berunding deka ngayau agi laban enda bemunsuh sereta bedendam enggau bansa bukai agi.

Enda lama udah nya Dana pan mai Linggir “Mali Lebu” ari Paku seduai Unal “Bulan” ari Ulu Layar bebalaska pemati bala Iban Saribas ba Tanjung Kauk nya. Sida deka ngayau munsuh ba Bukit Banting tang enda mukai-mukai maya sida ke nyendiaka diri ba kayau tu, Dana “Bayang” kena rampit sakit gelumut lalu mati dalam taun 1854. Anak lelaki iya ti benama Umpu mega mati ketegal penyakit nya.

Udah Dana “Bayang” mati, anak lelaki iya ke lumur tiga ti benama Aji nganti iya nyadi tuai Iban di Padeh. Taja pan iya biak ari Nanang seduai Luyoh tang iya berani agi sereta landik agi megai nembiak ari dua iku menyadi iya ke tuai nya. Aji nyadi tuai semina empat taun aja. Iya mati maya ke beperang ngelaban Raja Brooke di Sungai Langit dalam taun 1858. Udah nya menyadi tuai iya Nanang nganti iya lalu dipaduka perintah nyadi Orang Kaya Pemancha Nanang dalam taun 1886.

BUJANG BERANI IBAN JEMAN RAJA JAMES BROOKE

Udah James Brooke dichiri nyadi Raja Sarawak kena 24 September 1841, bansa Iban di Saribas enggau Skrang begempung ngayau munsuh sida ke menua adap Utara nyentuk ke Bintulu sereta Selatan Timur nyentuk ke Pontianak. Kenu ku Raja James Brooke ketegal pengawa ngayau nya mih iya minta tulung Sedadu Tasik Raja British ti betuaika Kapten Henry Keppel ngayau ke Saribas bulan Jun 1843, lalu mujur ngalahka munsuh iya ba Padeh, Paku enggau Rimbas. Pekara ti bendar iya nya bansa Dayak Iban ngayau munsuh sida di menua ti udah disebut di atas nya ketegal bisi kebuah baka tu:

Kesatu, sekumbang raban bansa Iban pindah ari Batang Kapuas (Sungai Kanyau, Sungai Merakai) lalu ngiga menua baru sebelah menua Sarawak sebelah Batang Sadong, Batang Saribas (Paku, Rimbas, Padeh, Layar enggau ti bukai) enggau Batang Lupar (Skrang, Batang Ai, Undup enggau ti bukai), Batang Krian lalu sida suah amat dikachau raban bansa Seru, Beliun, Baketan enggau raban bansa bukai  ti lama udah diau ngachir di menua nya. Nyepi diri selalu dikachau sereta dibunuh baka nya, nya alai bansa Dayak Iban nya pan bepadah, betesau lalu bebalas ke pemati kaban belayan diri empu ti udah kena bunuh raban bansa sida nya. Nya mih kebuah Dayak Iban ti pindah ke menua baru sida nya suah bemunsuh enggau raban bansa nya (Seru, Baketan, Beliun). Ambi ke chunto; Patinggi Timbul nguluka bansa Seru engau Baketan ngayau bala Dayak Iban di Ketubit Ulu Paku. Maya Mujah “Buah Raya” pindah ari Skrang, udah nya ke Paku lalu ke Julau, Kanowit bala iya suah tasah dikachau, diserang, dibunuh raban-raban bansa ti dulu agi nguan menua nya baka Baketan, Seru, Sengalang, Rajang, Beliun enggau bansa bukai. Nya alai iya pan minta bantu baka kaban belayan iya di Lemanak (Batang Ai), Saribas enggau Skrang. Lebuh udah menang ngelaban munsuh iya nya, Mujah pan ngempu menua nya lalu udah nya makin mayuh-semayuh bala kaban belayan iya ari menua lama nitihka iya.

Kedua, bansa Dayak Iban jeman Perintah Raja Brooke agi nitihka sereta talukka adat sereta daya idup ti diajar Sengalang Burong ngagai uchu iya Sera Gunting. Sida mudah ringat lalu bebalas enti kaban belayan diri empu kena dengah orang bukai dulu lalu orang ti udah munuh kaban belayan sida nya tadi diambu sida munsuh sampai bejeman-jeman sebedau besumpah bebaik ngena chara bebanchak babi. Jeman dulu kelia bansa Dayak Iban selalu dulu dikachau Bunsu Remaung, Bunsu Baya; lalu tetiap kali sida bebalas, sida menang belama. Ari cherita nya mega bansa Dayak Iban pechaya; enda tau ngachau tauka munuh orang dulu; enti orang enda dulu ngachau sida. Uji ingat lalu peratika cherita laya Serapoh enggau bansa Dayak (Kantu).

Ketiga, sida apin besedia dipegai bansa bukai lebih agi bansa orang putih tauka Sultan Berunei laban sida nadai pengari dalam Perintah Raja Brooke. Sida pan enda nemu diri bisi perintah laban Raja Muda Hassim seduai Pengiran Makota ti ngarika perintah Sultan Berunei pan enda berunding enggau bala tuai bansa Dayak Iban lebih agi Dayak Iban ti Batang Saribas (Padeh, Layar, Paku) enggau Batang Lupar (Batang Ai, Undup, Skrang). Raja Brooke semina bekerejasama enggau Dayak Iban di Sebuyau enggau Dayak Iban Balau di Sadong, Banting enggau di Meludam laban sida nya dulu talukka Perintah Raja Sarawak. Udah nya bansa Iban Balau enggau Iban Sebuyau ti dibai Raja James Brooke ngayau Dayak Iban Saribas enggau Batang Lupar. Tegal nya Dayak Iban Saribas enggau Batang Lupar ngasaika diri enda dipeduli sereta enda diguna lalu ngumbai raban bansa Dayak bukai ti udah nunduk sereta nanahka perintah Raja Brooke munsuh sida. Ambi ke chunto: Aji di Padeh ngayau ke Kubu Lily; Bantin ngayau bala Lemanak, Skrang ti udah nundukka Raja Brooke.

Udah nya Perintah Raja Brooke nyau kering-sekering, lalu mujur ngambi bansa Dayak Iban di Sadong, Sebuyau enggau Lundu nyadi kaban lalu nanahka iya. Sida nya dibai iya ngayau bansa Dayak Iban ti ngelaban Perintah baka Iban Saribas enggau Dayak Iban Batang Lupar betuaika Kapten Henry Keppel, Datu Patinggi Ali, Mr. Steward enggau Lieutenant Ward ke ngasuh Raja Brooke mujur bendar nyabung bansa Dayak Iban belaya,  bemunsuh lalu bebunuh enggau bansa diri empu. Munyi ku sempama sida Melayu: Kapal bansa Dayak Iban ti dibai sida ari Batang Kapuas pechah lalu ikan bam ti kenyang.

Maya bulan Januari 1845, Linggir “Mali Lebu” ari Paku nguluka bala tuai Dayak Iban Saribas ke Kuching laban nundukka perintah Raja Brooke, nitihka sempekat ti disemayaka sida di Padeh, Paku enggai Rimbas taun 1843 dulu suba. Sida Dayak Iban Skrang ngasuh Linggi ngarika sida laban Libau “Rentap” enggai datai.

Referen maya &  kolobrasyen: Tetuan Alexander Mering – Kabupaten Sintang (Bachelor of Law, UNTAN, Pontianak,  Indonesia & The Encyclopaedia of Iban Studies, Volume III, Joanne and Vinson H. Sutlive.) The Sarawak Journal 1994 -The Source of Iban History, Benedict Sandin.

(Betampung ba Tusun Ke-58  minggu nyin ila)

Nya mih pun kaul Iban enggau perintah Raja Brooke di Sarawak berengkah ari taun 1841. Berinduk ari nya mega bansa Iban berengkah bepechah ketegal disabung Raja James Brooke.  Engka bala pemacha bisi utai tanya tauka deka ngirum infomasyen engga gambar ti releven ngagai aku tau giga aku ba lumur WhatsApp tu: 013 8325146  tauka  SMS  0111 401 9115.

Oleh HARRY USUP UMBAR

See author's posts


Ozil tunjuk sikap pemurah

MESUT Ozil menunjukkan sikap pemurahnya sekali lagi apabila mendermakan £80,000 (RM429,818) bagi membantu umat Islam yang terkesan kerana pandemik Covid-19 sepanjang Ramadan.

Agensi
kebajikan Turkish Red Crescent kini boleh memberi iftar  jamuan makanan bagi umat Islam berbuka puasa
kepada keluarga sekitar Turki dan Syria dengan 2,000 paket dijangka didermakan.

Wakil
Turkish Red Crescent, Kerem Kinik, berkata : “Di Red Crescent, kami
sentiasa bersedia membantu mereka yang memerlukan setiap hari.

“Sudah
tentu, kami berterima kasih kepada rakan penderma yang pemurah hati termasuk
mereka yang sentiasa mengikuti aktiviti kami. Lebih banyak sumbang, lebih
banyak bantuan dapat disalurkan kepada golongan berkenaan.

“Terima
Kasih kepada sahabat kami Mesut, kami dapat mengedarkan paket makanan untuk
mereka yang memerlukan secepat yang mungkin.

Pemain
kebangsaan Jerman yang menganut agama Islam dan mempunyai darah keturunan Turki
itu dilaporkan membayar kos pembiayaan 1,000 kanak-kanak dan menyediakan
makanan kepada 100,000 gelandangan.

Ozil
antara bintang Arsenal yang memperoleh pendapat tinggi selepas ditandatangani
dari Real Madrid untuk £42.5 juta (RM228 juta) enam tahun lalu.

Perancang
tengah itu mencetus kontroversi minggu lalu apabila menjadi salah seorang
daripada tiga pemain yang tidak mahu menerima cadangan pemotongan gaji
membabitkan keseluruhan pasukan Arsenal bagi membantu kewangan pasukan yang
berdepan krisis Covid-19.

Arsenal
mengesahkan sebagai kelab pertama Liga Perdana yang bersetuju dengan pemotongan
gaji kecuali membabitkan beberapa pemain. Ia membabitkan pemotongan sekitar
12.5 peratus sehingga Mac 2021.

Difahamkan Ozil bersetuju mengurangkan
gajinya selepas impak kewangan daripada pandemik kembali reda.

Dalam
pada itu, pemain daripada beberapa kelab bola sepak Itali meneruskan latihan
individu ketika Itali kembali dalam fasa pemulihan selepas pandemik Covid-19.

Kerajaan
Itali didesak sejak beberapa minggu lalu daripada segelintir pihak mengenai
aktiviti yang mula dibenarkan oleh pemerintah apabila negara itu berusaha
memulihkan ekonomi dalam menjalani kehidupan normal selepas perintah berkurung
ditarik pada Isnin.

Perdana
Menteri, Giuseppe Conte menarik arahan duduk di rumah kepada rakyat Itali dan
membenarkan restoran untuk meneruskan perkhidmatan bawa balik minggu depan.

Namun
Conte menunda pengumuman untuk memulakan musim Serie A kerana kebimbangan
terhadap wabak yang menyebabkan 28,710 maut di Itali iaitu kedua tertinggi
daripada Amerika Syarikat.

Conte
hanya membenarkan kelab menyambung latihan pasukan pada 18 Mei ini. Beberapa
daerah yang berjaya mengatasi penularan wabak berkenaan akan menggunakan ruang
untuk pemain individu memulakan latihan pada Isnin.

Ia
agak menjejaskan persiapan pasukan seperti Napoli di selatan dan tengah
Emilia-Romagna serta sekitar Bologna dan Parma.

Pasukan
berpangkalan di Rome, Lazio turut melaungkan perancangan untuk menyambung
latihan individu di pusat sukan kelab berkenaan.

Namun
syarat yang diedarkan oleh Sassuolo jelas bahawa tiada di antara jurulatih atau
kakitangan lain akan terbabit dalam sesi itu.

Latihan
dijalankan tidak lebih enam pemain dalam padang terbuka pada satu-satu masa
dibenarkan dan mereka tidak ditegah menggunakan bilik persalinan sebagai
langkah mengurangkan risiko penularan wabak.

Hampir
semua kelab Serie A memutuskan pada Jumaat lalu untuk menamatkan musim 2019-20
selepas ia ditangguhkan sejak 9 Mac lalu dengan Juventus mendahului Lazio
menerusi perbezaan satu mata.

Bagaimanapun, Menteri Sukan, Vincenzo
Spadafora menyatakan minggu ini bahawa peluang untuk memulakan kembali saingan
bola sepak agak sukar.-AFP

See author's posts


Surau di pusat beli-belah, dibuka semula hari ini

PUTRAJAYA: Kerajaan hari ini memutuskan untuk membenarkan surau-surau di pusat beli-belah dan di kawasan Rehat dan Rawat (R&R) dibuka semula bermula hari ini, kata Menteri Kanan (Kluster Keselamatan) Datuk Seri Ismail Sabri Yaakob.

Beliau berkata, pembukaan ini tertakluk kepada prosedur operasi standard (SOP) yang telah ditetapkan, dan kepada mereka yang ingin menunaikan ibadat solat di surau-surau, perlulah mengamalkan disiplin diri dan jarakan sosial.

“Gerai-gerai di kawasan R&R juga dibenarkan untuk beroperasi,” katanya dalam sidang media harian semalam.

Ismail Sabri berkata, mesyuarat khas juga bersetuju untuk membenarkan restoran, gerai-gerai makan, semua perniagaan menjual makanan, kedai-kedai serbaneka dan runcit, untuk beroperasi sehingga 12 malam.

Namun begitu beliau berkata, adalah ditegaskan bahawa jarakan sosial dan amalan kebersihan diri, perlu diamalkan sentiasa.

Dalam pada itu Ismail Sabri berkata, mesyuarat juga bersetuju untuk membenarkan pembukaan semula Zoo Negara dan zoo-zoo lain, sepanjang tempoh Perintah Kawalan Pergerakan Pemulihan (PKPP) yang bermula hari ini sehingga 31 Ogos ini.

Menurutnya, ini kerana kerajaan telah menerima pembentangan mengenai SOP yang telah dibangunkan, pentadbiran zoo masing-masing.

Ketika ditanya mengenai pembukaan pusat seni, Ismail Sabri berkata, hal tersebut akan dibincang dan dibentangkan Kementerian Pelancongan, Seni dan Budaya, Khamis ini untuk keputusan selanjutya.  — Bernama

See author's posts


Sabung ayam, seorang ditahan tapi rakannya lari ke hutan

JULAU: Sekumpulan lelaki yang disyaki terbabit dalam kegiatan sabung ayam bertempiaran lari sebaik polis tiba di kawasan lapang ladang, Nanga Lango, Entabai di sini semalam.

Bagaimanapun, pihak polis berjaya menahan seorang lelaki berumur 59 tahun ketika cuba melarikan diri semasa serbuan oleh sepasukan polis dari Bahagian Siasatan Jenayah Daerah (BSJD) Julau.

Ketua Polis Daerah (KPD) Julau, Deputi Superitenden Polis (DSP) Andam Sulin berkata, serbuan ke kawasan itu adalah berikutan maklumat diterima mengenai kegiatan aktiviti perjudian pertaruhan sabung ayam.

“Pada 22 Januari 2023 (Ahad), jam lebih kurang 1.30 petang, apabila pihak polis sampai di tempat kejadian, sekumpulan orang yang menyedari kehadiran pihak polis lari bertempiaran ke kawasan hutan berhampiran.

“Bagaimanapun, pihak polis berjaya menangkap seorang lelaki (suspek) berumur 59 tahun.

“Hasil serbuan turut berjaya merampas lima ekor ayam hidup, satu unit alat penimbang dan satu papan putih tertulis jadual pertaruhan,” katanya dalam kenyataan media, sebentar tadi.

Andam berkata, tangkapan dan rampasan disiasat di bawah Seksyen 3(1) Langkah-langkah Pencegahan dan Penganiayaan Binatang 1962.

“Jika disabitkan kesalahan, kesemua

kesemua suspek boleh dihukum di bawah seksyen 5(3) Ordinan yang sama dan membawa hukuman penjara tiga bulan atau denda RM500.

“Oleh itu, pihak polis ingin menegaskan tidak akan berkompromi dengan mana-mana pihak yang menjalankan kegiatan perjudian pertaruhan sabung ayam terutama di kawasan Julau dan Pakan,” katanya.

Beliau menasihat orang ramai agar menyalurkan sebarang maklumat kegiatan jenayah kepada pihak polis.

See author's posts


NCD punca utama kematian di Malaysia

LAWATAN… Dato Sri Dr Sim Kui Hian menandatangani buku pelawat semasa melawat pameran yang disediakan sempena Karnival Kesihatan KOSPEN WOW Hospital Umum Sarawak di Hospital Umum Sarawak, semalam

KUCHING: Penyakit tidak berjangkit (NCD) dilaporkan sebagai punca utama kematian di Malaysia termasuk Sarawak tanpa mengira jantina.

Menteri Kesihatan Awam, Perumahan dan Kerajaan Tempatan Dato Sri Dr Sim Kui Hian memberitahu penyakit NCD yang paling umum di negara ini ialah serangan jantung yang disebabkan oleh penyakit kardiovaskular dan strok manakala kanser menduduki tempat kedua punca kematian di negara ini.

“Berdasarkan data yang dikeluarkan Laporan Status Global pada 2014, data menunjukkan NCD menyumbang 68 peratus daripada punca utama kematian di dunia pada tahun 2012.

“80 peratus kematian akibat NCD berlaku di negara berpendapatan rendah dan sederhana seperti Malaysia di mana suku daripada jumlah kematian ini adalah dalam kalangan lelaki dan wanita berumur kurang daripada 60 tahun,” jelasnya.

Beliau berkata demikian ketika berucap sempena Majlis Perasmian Karnival Kesihatan KOSPEN WOW Hospital Umum Sarawak di Auditorium Pusat Penyelidikan Klinikal (CRC), Hospital Umum Sarawak, di sini, semalam.

Tambahnya lagi, berdasarkan data Tinjauan Morbiditi Kesihatan Kebangsaan 2019, prevalens penyakit NCD dan faktor risiko dalam kalangan rakyat Malaysia dewasa adalah tinggi di mana satu dalam lima rakyat Malaysia menghidap diabetes dan setinggi tiga daripada 10 rakyat Malaysia menghidap hipertensi.

“Keadaan ini membimbangkan dan perlu ditangani bukan sahaja kerana kos rawatan penyakit yang semakin meningkat malah mereka yang menghidap penyakit NCD yang tidak terkawal boleh menyebabkan produktiviti mereka terganggu.

“Kos rawatan NCD selalunya berpanjangan dan akan membebankan majikan dan juga kakitangan itu sendiri yang akhirnya boleh membebankan ekonomi negara dan menyebabkan pembangunan negara yang kita capai juga boleh merosot.

“Sehubungan itu, kos ini menjadi lebih rendah jika penyakit NCD dikesan dan dirawat lebih awal atau terus dicegah daripada berlaku,” ujarnya.

Menjelas lanjut mengenai program tersebut, beliau yang juga Timbalan Premier berkata ia merupakan inisiatif baik yang dilaksanakan dalam usaha memberi pendedahan dan pengetahuan kepada rakyat di negeri ini.

Katanya, KOSPEN merupakan program pencegahan penyakit NCD dalam kalangan masyarakat dan telah dilaksanakan secara meluas di seluruh negara dan sejak 2016, Kerajaan memperluas program tersebut serta menyasarkan pekerja dan majikan melalui penjenamaan KOSPEN WOW.

Oleh RYNNA SHA’ERRA

See author's posts


JPBNS bantu petani di kawasan PKPD

KUCHING: Jawatankuasa Pengurusan Bencana Negeri (JPBN) Sarawak akan mengusahakan mekanisme untuk petani durian di kawasan-kawasan yang terjejas di bawah Perintah Kawalan Pergerakan Diperketatkan (PKPD) untuk membawa hasil mereka ke pasar.

Pengerusi JPBN Sarawak Datuk Amar Douglas Uggah berkata, beliau akan berbincang dengan Jabatan Kesihatan untuk menguruskannya.

“Kita harus mengatur dan menolong petani yang terjejas. Durian mesti dikumpulkan secepat mungkin.

“Bagaimanapun, ini bukan ‘bumper season’ di sini, tetapi Top Fruit akan terus membeli apa sahaja yang ada,” ujar beliau selepas melawat Top Fruits Sendirian Berhad yang mengendalikan Pusat Pengumpulan, Pemprosesan dan Pembungkusan Durian (CPPC) di Tarat semalam.

Uggah yang juga merupakan Timbalan Ketua Menteri dan Menteri Kewangan Kedua, Menteri Pemodenan Pertanian, Tanah Adat dan Pembangunan Wilayah berkata, Top Fruit Sendirian Berhad adalah sebuah syarikat jangkar yang mengkhususkan diri dalam pemprosesan buah durian segar dan pes durian beku untuk dieksport ke luar negara.

“Dari segi eksport, Top Fruit telah berjaya mengeksport kira-kira 122 metrik tan pes durian dan pulpa bernilai RM2.28 juta.

“Mengenai konsep CPPC, ia mengatakan bahawa ia adalah kerjasama antara Kerajaan Negeri melalui Jabatan Pertanian dengan syarikat-syarikat terpilih yang diiktiraf sebagai syarikat utama.”

Uggah menambah, syarikat seperti itu merupakan penghubung yang sangat penting dalam strategi pemerintah untuk menjadi pengeksport makanan pertanian menjelang tahun 2030.

“Di Bawah Rancangan Malaysia ke-12, kerajaan merancang untuk mengembangkan lebih banyak PKC di negeri ini. Mereka akan memenuhi standard keselamatan, kualiti dan kelestarian makanan antarabangsa seperti Hazard Analysis Critical Control Point (HACCP) dan Goid Manufacturing Practices (GMP).

“Kami sekarang memiliki lima PKC lain dalam pelbagai tahap pelaksanaan. Di Bahagian Limbang kami memiliki satu di Lawas dan di Limbang untuk diproses buah kering.

CPCC Lawas selesai dan akan diserahkan kepada Jabatan Pertanian tidak lama lagi dan CPCC Limbang masih dalam proses penyelesaian. PKC untuk Layar, Long Lama dan Kapit kini berada di tahap perancangan,” tambah beliau dalam satu kenyataan semalam.

Top Fruit bermula pada tahun 2018 dan mengeksport eksport pertama sebanyak 16 metrik tan ke China dan pada tahun 2019, syarikat ini telah menghabiskan sekitar RM1.14 juta untuk membeli sekitar 670 metrik tan durian segar tempatan dari petani di Bau, Serian, Padawan dan Siburan.

See author's posts


WHO galak guna pelitup muka kain

PERTUBUHAN Kesihatan Sedunia (WHO): Pertubuhan Kesihatan Sedunia (WHO):   sekali lagi mengubah pendiriannya terhadap pemakaian pelitup muka sejak tercetusnya wabak Covid-19 hujung tahun lalu.Pada Jumaat, pertubuhan itu memperbaharui nasihatnya kepada kerajaan untuk meminta orang ramai memakai pelitup muka kain di ruang awam yang mempunyai risiko jangkitan Covid-19 bagi mengurangkan penularan virus itu.Garis panduan terbaharu itu berdasarkan bukti saintifik daripada kajian yang dijalankan sejak beberapa minggu yang lalu.WHO bagaimanapun menekankan bahawa pelitup muka hanya merupakan satu daripada pelbagai alat lain bagi membantu mengurangkan risiko jangkitan Covid-19 dan tidak sepatutnya menjadikan orang ramai terlalu selesa.

“Pelitup muka sahaja tidak akan melindungi anda daripada Covid-19,” tegas Ketua Pengarah WHO, Tedros Adhanom Ghebreyesus kepada wartawan.Maria Van Kerkhove, pakar teknikal WHO berhubung Covid-19 berkata kepada Reuters: “Kami menasihatkan kerajaan-kerajaan untuk menggalakkan orang ramai memakai pelitup muka.“Kami juga bercakap khususnya tentang pelitup muka kain yang bukan untuk tujuan perubatan,” kata Maria.“Kami mempunyai hasil kajian baharu,” tambahnya.“Kami mempunyai bukti bahawa sekiranya ia dilakukan dengan betul, ia boleh menjadi benteng yang menghalang titisan air yang mungkin berjangkit.”Sebelum ini, WHO memaklumkan bahawa pihaknya masih tidak mempunyai bukti yang mencukupi berhubung pemakaian pelitup muka di ruang awam.Pertubuhan itu sebelum ini hanya menggalakkan pelitup muka perubatan dipakai oleh individu yang bergejala serta petugas yang merawat mereka.Terbaharu, Britain mewajibkan pemakaian pelitup muka buat semua penumpang bas, kereta api, pesawat dan feri di England bermula 15 Jun.-AFP

See author's posts


Cabaran Pilihan Raya Era Pandemik Covid-19

Pilihan raya ialah proses pembuatan keputusan menggunakan undi oleh kelompok masyarakat secara rasmi untuk memilih seseorang untuk memegang jawatan awam.  Sejarah pilihan raya bermula sejak zaman silam Athen di Rome dalam pemilihan ketua agama atau Paus dan Maharaja Suci Rom kemudian beransur-ansur berubah dalam memilih perwakilan kerajaan di Eropah khususnya pada abad ke-17 dan menjadi satu bentuk mekanisme moden dalam demokrasi.

Proses ini sudah lama berlaku tanpa mengira perang dunia pertama, kedua dan krisis dunia seperti wabak Sepanyol Flu. Ketika wabak pandemik Covid-19 berlaku, terdapat pro dan kontra untuk mengadakan pilihan raya umum dan ini bukanlah isu terpencil kerana berlaku di negara maju dan negara membangun.

Namun terdapat negara yang terus mengadakan pilihan raya umum seperti negara Singapura, Korea Selatan, Amerika Syarikat, Sri Lanka dan beberapa negara lain. Terdapat juga negara menangguhkan pilihan raya seperti negara Filipina menangguhkan pilihan raya ke tahun 2022.

Sebenarnya terdapat 70 negara menangguhkan pilihan raya umum mahupun di peringkat majlis tempatan di serata dunia. Sudah tentu ini memberikan petanda yang kurang baik dari segi amalan demokrasi yang cuba ditegakkan oleh seluruh masyarakat dunia.

Cabaran Sejagat

Terdapat beberapa persoalan sejagat apabila isu penangguhan pilihan raya  Persoalan utama ialah tahap keselamatan rakyat atau pengundi  yang perlu dipastikan berada dalam tahap kawalan dan tidak mengakibatkan cetusan cluster yang baharu Covid-19.

Terdapat juga kebimbangan kesukaran untuk penangguhan pilihan raya kerana dibimbangi akan menyebabkan ia dijadikan alasan untuk tidak mengadakan pilihan raya atau kerana tidak bersedia atau bimbang akan tewas pada pilihan raya.

Penangguhan ini juga dikatakan berpotensi dimanipulasikan untuk mengukuhkan kedudukan parti dan melemahkan kedudukan parti lawan. Maka, isu kepentingan diri, parti dan kuasa berlaku.

Apabila berlakunya penangguhan pilihan raya di peringkat majlis perbandaran (di barat), negeri dan parlimen ia amat dikhuatiri akan membawa kepada berlakunya defisit keabsahan kuasa kalangan masyarakat sivil. Sekiranya, ia berlaku  berpanjangan maka ia memerlukan tempoh yang agak lama untuk dipulihkan kembali.

Penyertaan pilihan raya

Dengan kata lain keputusan penangguhan perlu mendapat sokongan semua pihak  berasaskan sains dan data saintifik. Ia perlu dibincangkan secara lebih terbuka  sama kalangan parti politik kerajaan, pembangkang, badan bukan kerajaan (NGO) dan pihak awam agar objektif penangguhan tersebut tidak diselubungi oleh unsur-unsur memberikan faedah dan kepentingan kepada satu pihak sahaja. Ia perlu dilihat untuk memastikan segala kes Covid-19 terkawal dan jika diadakan pilihan raya pula adalah untuk memastikan peratusan undi yang lebih tinggi dan kurang terjejas akibat daripada pandemik ini.

Maka isu penyertaan pilihan raya merupakan isu penting menjadi cabaran besar apabila mengadakan pilihan raya ketika pandemik berlangung. Pola dibimbangi ialah peratusan mengundi lebih rendah. Hal ini didorong oleh ketakutan pengundi untuk turun mengundi apabila wabak Covid-19 masih dianggap berbahaya dan sukar untuk dikawal penularan.

Kos lebih tinggi

Jumlah peruntukan untuk mengadakan pillihan raya ialah sekitar RM1 bilion pada pilihan raya umum 2018. Namun pada PRU akan datang akibat Prosedur Operasi Standard (SOP) untuk mengelak penularan wabak Covid-19, kos dijangka meningkat sehingga 50 peratus atau RM1.5 bilion.

Pembelian seperti kit swab, sarung tangan, keselamatan tambahan, tempat saluran baru undi, sanitasi, pekerja kesihatan, pelitup muka, alat suhu dan sebagainya diperlukan dan ini belum ditambahkan lagi kos hidup dan perkhidmatan semakin meningkat bagi membeli dan menampung penambahbaikan segala keperluan pembelian barangan  dan menjayakan proses pilihan raya. Ternyata, penyediaan SOP baharu melibatkan tambahan perbelanjaan yang besar yang perlu dilaksanakan.

Ketelusan Kempen

Lazimnya terdapat pemantauan pilihan raya di peringkat  tempatan dan antarabangsa untuk memastikan proses pilihan raya dilaksanakan dengan lebih telus dan berintegriti tinggi. Ketika pandemik berlangsung terdapat masalah penghantaran pasukan pemerhati yang lebih ramai untuk memantau kawasan pengundian yang semakin luas. Proses kuarantin begitu lama dan memakan kos yang tinggi. Langkah-langkah mematuhi SOP menyukarkan pemerhatian lebih dekat kerana berlakunya peraturan penjarakan fizikal khususnya dalam proses mengundi dan mengira undi berlaku. Penggunaan rakaman video boleh dilakukan sebagai alternatif, namun ia memerlukan kos yang tinggi untuk memantau kawasan yang banyak di Sarawak.

Parti Berkelebihan

Dalam konteks situasi pandemik yang berlaku ini, seolah-olah memberikan kelebihan kepada parti yang besar yang mempunyai ahli yang ramai, pengaruh yang besar, berkemampuan dari segi kewangan dan mekanisme kuasa. Justeru, penguasaan terhadap media arus perdana dan media sosial dapat dikawal dengan adanya peruntukan lebih besar. Namun di pihak parti atau calon bebas misalnya, mereka tidak dapat menonjolkan diri kerana tidak mempunyai kelebihan tersebut hanya bergantung kepada sumber terhad untuk melakukan kempen, publisiti dan gerak kerja politik.

Situasi ini melemahkan lagi ketika norma baharu, apabila pergerakan terhad kepada golongan yang bukan arus perdana dari parti kerajaan memerintah untuk menembusi arus utama. Umpama arus balik, mereka boleh tenggelam oleh parti yang lebih besar pengaruh dan mempunyai tradisi sejarah yang panjang. Lebih-lebih lagi parti ini mampu menggunakan sumber yang ada untuk memberikan pelbagai saluran bantuan  dan perkhidmatan kepada pengundi.

Penyertaan Pengundi

Penyertaan pengundi tertentu  bagi mengundi dan balik kampung terbatas apabila pelbagai SOP perlu dipatuhi dan ini mengurangkan daya tarik dan minat pengundi di luar Sarawak, malah di luar bahagian Sarawak untuk balik mengundi. Pergerakan yang terbatas menyebabkan sukar untuk bergerak bebas bukan sahaja kepada pengundi tetapi kepada juru-juru kempen politik.

Hal ini menyebabkan aktiviti politik yang biasa berlaku tidak dapat dibuat seperti kempen dari rumah ke rumah, memberikan bantuan secara berleluasa, memperkenalkan calon, melakukan perarakan politik, berucap di tengah padang, kedai makan, di tempat awam dan sebagainya tidak dapat dilakukan.

Hal ini kerana jurukempen tidak dibenarkan kempen dari rumah ke rumah. Kalau dibenarkan pun akan dilakukan secara ketat seperti dihadkan tidak lebih 3 orang pada masa yang khusus, tidak boleh berjabat tangan atau sentuhan fikizal dengan pengundi, dan perlu sentiasa sanitasi tangan. Penyediaan alat suhu badan, penggunaan pelitup muka, ruang yang luas dan selamat diperlukan menyebabkan usaha-usaha kempen boleh terjejas dan terbatas.

Politik penyertaan akan terbatas apabula pengundi warga emas dan golongan berpenyakit kritikal akan berasa was-was untuk turun mengundi kerana bimbang ancaman kesihatan berada dalam risiko tinggi. Perkara ini perlu diteliti sebaik-baiknya agar tidak berlakunya penurunan undi dalam kalangan warga emas dan golongan yang berpenyakit kritikal. Penyediaan tempat khas bagi golonganini merupakan satu langkah yang perlu selain masa tertentu untuk golongan ini agar mereka lebih yakin untuk turun mengundi.

Berdasarkan situasi sedemikian perlunya cabaran-cabaran yang ada ini diberikan perhatian oleh semua pihak agar dapat memberikan kesuburan kelangsungan amalan demokrasi  dengan lebih baik walaupun perlu berdepan norma baharu pada era pandemik Covid-19. Pilihan raya pasti akan berlaku, namun perlu persediaan yang lebih mencukupi dan menjamin keselamatan kesihatan rakyat di negeri Sarawak.

See author's posts


Roglic teruskan penguasaan

PENDAHULU perlumbaan dari Slovenia, Primoz Roglic sekali lagi mempamer prestasi luar biasa apabila berjaya mengharungi ujian getir di Lyon selepas saingan Tour de France mula memasuki peringkat perlumbaan dengan cabaran pendakian sehingga minggu depan.

Pelumba Denmark, Soren Kragh Andersen dari pasukan Sunweb pula meraih kemenangan dengan melintasi garisan penamat secara solo untuk memenangi peringkat perlumbaan ke-14.

“Ini adalah penamat yang diidamkan oleh setiap pelumba,” kata Andersen.Dia melakukan gerakan pada kilometer terakhir untuk mencatat kemenangan kedua bagi pasukannya minggu ini selepas Marc Hirschi memenangi peringkat perlumbaan Khamis lalu.

Pendahulu saingan yang juga pemegang jersi kuning, Roglic menjangkakan perlumbaan lebih agresif pada peringkat seterusnya yang menjadi perkara utama difikirkan oleh barisan pelumba pilihan.

“Ia adalah perlumbaan tahap tinggi. Saya jangkakan ia lebih mudah tetapi anda dapat saksikan betapa sukarnya cabaran hari ini.

“Sama-sama kita nantikan apakah cabaran seterusnya. Seperti biasa kami akan cuba untuk bertahan,” kata Roglic yang mendahului rakan senegara, Tadej Pogacar dengan kelebihan 44 saat.

Juara bertahan, Egan Bernal kekal di kedudukan ketiga ketinggalan 59 saat.-AFP

See author's posts


i-CATS rangkul Anugerah BrandLaureate SMEs BestBrands 2023

KUCHING: Kolej Universiti i-CATS (i-CATS UC) merangkul anugerah dalam kategori Pilihan Terbaik – Pendidikan: Kecemerlangan Kemahiran Teknikal Anugerah BrandLaureate SMEs BestBrands 2023 baru-baru ini.

Pengarah Eksekutif Kumpulan Institusi Pembelajaran Sarawak Skills (Sarawak Skills) Hallman Sabri telah menerima anugerah berprestij tersebut pada di The Majestic Hotel, Kuala Lumpur.

Beliau yang juga Pengarah Urusan Pusat Pembangunan Kemahiran Sarawak (PPKS) Ilmu Sdn Bhd menekankan bahawa ini merupakan satu penghormatan bagi i-CATS UC untuk menerima anugerah berprestij daripada The World Brands Foundation (TWBF), satu-satunya asas penjenamaan di dunia khusus untuk membangunkan jenama dalam pelbagai latar belakang perniagaan.

“Anugerah BrandLaureate mengiktiraf jenama terbaik, dan memenangi anugerah ini adalah bukti komitmen i-CATS UC yang tidak berbelah bahagi untuk mengibarkan kecemerlangan dalam pendidikan peringkat pengajian tinggi, dan latihan untuk pekerja sektor awam dan swasta.

“Anugerah ini mendorong kami untuk meningkatkan tahap yang lebih tinggi, terutamanya dalam sumbangan berterusan kami kepada pembangunan bakat global,” tambahnya.

Dalam kenyataan sama, beliau juga mengucapkan terima kasih kepada Premier Sarawak Datuk Patinggi Tan Sri Abang Johari Tun Openg  dan Canselor i-CATS UC.

“Anugerah ini adalah bukti yang jelas kepada sumbangan Premier Sarawak sebagai Canselor i-CATS UC dan peranan berterusan sebagai arkitek pembangunan ekonomi dan sosial Sarawak.”

Selain itu, beliau turut mengucapkan ribuan terima kasih kepada Pengerusi Kemahiran Sarawak dan Pro-Canselor i-CATS UC Tan Sri Datuk Amar Dr Abdul Aziz Dato Husain, Menteri Pendidikan, Inovasi dan Pembangunan Bakat Sarawak Datuk Roland Sagah Wee Inn, Pro-Canselor i-CATS UC, Ahli Majlis Pengurusan, dan pihak berkepentingan kami yang terdiri daripada kerajaan, pelbagai sektor industri, ibu bapa, alumni, pelajar dan kakitangan atas sokongan padu mereka selama ini.

Tambah Hallman, dengan sokongan daripada kerajaan dan industri, i-CATS UC sedang membangunkan pelbagai program baharu termasuklah Sarjana Muda, Sarjana dan Doktor Falsafah/Ph.D. untuk menyokong sektor ekonomi utama Sarawak sejajar dengan Strategi Pembangunan Pasca COVID-19 2030 (PCDS 2030).

Hadir sama Naib Pengerusi II, Majlis Pengurusan Kemahiran Sarawak dan ahli Lembaga Pengelola i-CATS UC Datu Hashim Bojet, Setiausaha Majlis Pengurusan Kemahiran Sarawak dan ahli Lembaga Pengelola i-CATS UC Dato Maznah Dasmi, Bendahari, Majlis Pengurusan Kemahiran Sarawak & ahli Lembaga Pengelola i-CATS UC Hilmy Othman, Naib Canselor i-CATS UC dan ahli Lembaga Gabenor i-CATS UC Profesor Dr Shahren Ahmad Zaidi Adruce, Ketua Pegawai Eksekutif SME Corp. Malaysia Rizal Nainy,  Presiden Dunia The BrandLaureate Dr KK Johan dan Pengurus Besar The BrandLaureate Farouq Sahibjahn.

See author's posts


Hamilton raih petak pertama di GP British

LEWIS Hamilton memperbaharui catatan masa sebanyak dua kali untuk melakar rekod meraih petak pertama kali ketujuh di Grand Prix (GP) British selepas mempamer prestasi cemerlang pada sesi kelayakan.

Hamilton yang memburu kemenangan kali ketujuh di Silverstone, mencatat masa terpantas mengatasi rakan sepasukan, Valtteri Bottas yang meraih petak kedua.

Juara dunia dan pendahulu kejuaraan pemandu itu bangkit pada sesi kelayakan untuk memberikan petak pertama ke-65 bersama Mercedes serta keseluruhan 91 sepanjang kariernya.

Pelumba Red Bull, Max Verstappen ketiga mengatasi pemandu Ferrari, Charles Leclerc.

“Litar ini sangat menakjubkan tetapi agak sukar ketika beraksi, terutama dengan keadaan angin kencang.

“Sesi kelayakan banyak berkaitan dengan soal keyakinan dan saya bergelut pada sektor pertama di setiap pusingan. Namun kemudian saya berjaya fokus kembali,” kata Hamilton.

See author's posts


Titan meletup berhampiran Titanic, semua lima penumpang maut

WASHINGTON: Kesemua lima penumpang kapal selam Titan yang mahu meneroka sisa bangkai kapal persiaran mewah, Titanic, di dasar Laut Atlantik disahkan meninggal dunia.

Pengawal Pantai Amerika Syarikat (AS) berkata, kapal selam itu, yang dilaporkan hilang sejak Ahad lalu, dipercayai meletup berdekatan dengan Titanic dan ahli keluarga kesemua mangsa tragedi tersebut telah dimaklumkan.

Serpihan kapal selam berkenaan yang ditemui pasukan pencarian dan penyelamat berhampiran Titanic, sekali gus menjadi petunjuk perjalanan Titan berakhir di Laut Atlantik.

Bahagian ekor Titan bersama serpihan lain ditemui kira-kira 500 meter dari bangkai Titanic, yang terletak pada kedalaman 4,000 meter di bawah laut berkenaan.

Dalam perkembangan sama, syarikat yang mengedalikan ekspedisi berkenaan, OceanGate berkata, kesemua penumpang Titan termasuk Ketua Pegawai Eksekutifnya (CEO) Stockton Rush, dipercayai meninggal dunia.

Empat mangsa lain dikenal pasti sebagai Shahzada Dawood serta anaknya Suleman Dawood, jutawan British Hamish Harding dan Paul-Henri Nargeolet.

“Dengan penuh rasa duka, kami kini mempercayai bahawa CEO kami, Stockton Rush, Shahzada Dawood dan anaknya Suleman Dawood, Hamish Harding dan Paul-Henri Nargeolet, telah hilang,” kata syarikat itu dalam kenyataan yang dikeluarkan.

Dawood adalah seorang ahli perniagaan berbangsa Pakistan-Britain dan anaknya berusia 19 tahun.

Harding, 58, pula seorang bilionair Britain, manakala, Nargeolet merupakan seorang peneroka berusia 77 tahun dari Perancis.

OceanGate mengenakan bayaran sebanyak AS$250,000 (RM1.2 juta) setiap seorang bagi menyertai ekspedisi ke bangkai Titanic, yang terletak pada kedalaman 3,800 meter dan 700 kilometer selatan St John’s, Newfoundland.

Kapal selam OceanGate yang dilaporkan hilang itu mampu memuatkan lima orang dengan bekalan oksigen selama empat hari.

Bagaimanapun, OceanGate tidak mendedahkan butiran lanjut mengenai bagaimana ia mengesahkan kesemua penumpang meninggal dunia. – AFP

See author's posts


MyAirline lancar penerbangan 2x sehari KL-Sibu

SIBU: MYAirline melancarkan penerbangan dua kali sehari antara Kuala Lumpur dan Sibu hari ini, iaitu destinasi keduanya di Sarawak.

Penerbangan Z9 8201 berlepas dari Lapangan Terbang Antarabangsa Kuala Lumpur (KLIA) jam 12.45 tengah hari yang membawa 178 penumpang tiba di Lapangan Terbang Sibu jam 2.45 petang, tadi.

Timbalan Menteri Pelancongan, Kesenian dan Kebudayaan, Khairul Firdaus Akbar Khan yang turut berada di dalam pesawat itu berkata penerbangan sulung itu adalah bertepatan dengan sambutan Tahun Baharu Cina dan menggambarkan semangat perayaan oleh syarikat penerbangan berkenaan.

“Walaupun syarikat tambang murah, setiap elemen yang disediakan oleh MYAirline sangat baik. Perkhidmatan yang diberikan memberi kepuasan terutama kepada penduduk di Sibu,” katanya pada sidang media di Lapangan Terbang Sibu, sebentar tadi..

Ketika ditanya sama ada kementerian meneliti harga tiket yang tinggi pada musim perayaan dan kesan pemain industri itu, beliau berkata, mereka telah berbincang dengan Kementerian Pengangkutan.

“Saya dimaklumkan bahawa Menteri, Dato Sri Tiong King Sing sudah pun berjumpa dengan syarikat penerbangan berhubung isu ini. Kita sedia maklum bahawa kenaikan tiket penerbangan adalah tidak adil kepada rakyat kita,” katanya.

Sementara itu, Ketua Pegawai Eksekutif MYAirline, Rayner Teo berkata, laluan baharu ini akan menyediakan pengembara dengan ketersambungan yang lebih besar antara Malaysia Timur dan Barat dengan pintu masuk yang berpatutan kepada penawaran kebudayaan di Sibu.

“Kami berbesar hati melancarkan laluan Kuala Lumpur-Sibu pada bulan mulia Tahun Baharu Cina ini di mana keluarga akan dapat pulang ke rumah dan bertemu semula dengan orang tersayang.

“Laluan baharu ini akan menyediakan pengembara dengan sambungan yang lebih baik antara Malaysia Timur dan Barat,” katanya.

Beliau berkata, MYAirline komited untuk menyediakan perkhidmatan terbaik dengan fokus utama pada pengalaman penumpang yang unggul dan kebolehpercayaan, termasuk terbaik dalam kelasnya untuk prestasi tepat pada masanya.

“Saya juga gembira untuk mengumumkan bahawa sempena laluan Kuala Lumpur ke Sibu, kami telah melancarkan Jualan Super Sarawak dengan tempoh perjalanan dari 18 Januari hingga 31 Julai 2023,” katanya.

Destinasi pertama MYAirline di Sarawak, bandar Kuching, telah dilancarkan pada 1 Disember 2022. Syarikat penerbangan itu merancang untuk terus mengembangkan rangkaiannya dan menawarkan lebih banyak pilihan perjalanan kepada pengembara.

Oleh AKUN GIMAN

See author's posts


12 pengendali bas terima dana bantuan berjumlah RM4.93 juta

KUCHING: Kerajaan Malaysia Madani telah memperuntukkan dana sebanyak RM4.93 juta setahun bagi 12 Syarikat Pengusaha Bas Berhenti-Henti yang layak di Sarawak.

Antaranya ialah City Public Link Bus Services Sdn Bhd, Biaramas Express Sdn Bhd, Petra Jaya Transport (S) Sdn Bhd, Bau Transport Company Sdn Bhd., Borneo Amalgamated Transport Co. Bhd., Lanang Road Bus Company Berhad, Rejang Transport Sdn Bhd., Teku Road Bus Co. Sdn Bhd., Sungei Merah Bus Berhad, Miri City Bus Sdn Bhd., Miri Belait Transport Company Sdn Bhd. dan Miri Transport Co. Sdn Bhd.

Menteri Pengangkutan Sarawak, Dato Sri Lee Kim Shin berkata, pengusaha bas perlu meningkatkan mutu perkhidmatan mereka agar boleh mengurangkan kesesakan lalu lintas.

“Perkhidmatan mereka perlu ditingkatkan dari segi menepati masa, keselesaan kepada penumpang dan kebersihan juga perlu dijaga sepenuhnya.

“Kita berharap syarikat-syarikat bas berusaha untuk membaiki dan menukar bas mereka pada masa akan datang,” katanya.

Beliau berkata demikian semasa ditemui pemberita selepas majlis menandatangani perjanjian Dana Bantuan Sementara Pengusaha Bas Berhenti Henti (DBSPB) Sarawak bagi Tahun 2023 hingga 2025 diadakan di Lembaga Pelesenan Kenderaan Perdagangan Sarawak, Bangunan Sultan Iskandar di sini, hari ini.

Tambah Lee, Kerajaan Sarawak selama ini banyak membantu rakyat yang menggunakan perkhidmatan bas dengan menawarkan harga tambang RM1 kepada mereka.

“Walaupun projek Transit Aliran Automasi (ART) akan dilaksanakan di bandar raya ini, perkhidmatan bas sangat diperlukan pada masa akan datang,” ujarnya.

Turut hadir, Pengarah Jabatan Pengangkutan Jalan Sarawak Norizan Jili, Setiausaha Tetap, Kementerian Pengangkutan Sarawak Dato Ir. Alice Jawan Empaling dan Pengarah Lembaga Pelesenan Kenderaaan Perdagangan Sarawak Masitah Annuar.

Oleh Mohd Neenatul Aizal

See author's posts


Pekebun kecil getah Sarawak digalakkan tuntut IPG

KUCHING: Kementerian Perusahaan Perladangan dan Komoditi menerusi Lembaga Getah Malaysia (LGM) sedang mempergiat usaha menarik lebih ramai pekebun kecil supaya membuat tuntutan Insentif Pengeluaran Getah (IPG) terutama ketika harga getah merosot.

Timbalan Menteri, Willie Mongin berkata, dianggarkan tidak sampai dua peratus pekebun kecil di Sarawak yang menuntut insentif berkenaan.

Beliau berkata berdasarkan pemilikan Permit Autoriti Transaksi Getah (PAT-G), pekebun kecil negeri itu berjumlah 57,108 atau 12.5 peratus daripada keseluruhan PAT-G Malaysia.

“Pada masa ini, hampir 18 peratus penanaman getah Malaysia adalah di Sarawak, yang membabitkan 7,200 tan atau 1.1 peratus daripada (kira-kira) 639,800 tan getah asli yang dikeluarkan Malaysia pada 2019,” katanya kepada pemberita selepas melawat kilang Lung Kong Rubber Sdn Bhd di Batu 16, Jalan Kuching-Serian di sini, semalam.

IPG mula dilaksanakan sejak September 2015 dengan Paras Harga Pengaktifan (PHP) terkini bagi getah  Standard Malaysian Rubber (SMR) 20 sebanyak RM6.10 sekilogram atau harga getah sekerap sebanyak RM2.50 sekilogram.

Ia  merupakan satu bentuk bantuan khas bagi menangani impak kejatuhan harga getah ke atas pendapatan pekebun kecil getah.

Mengulas lawatan itu, Willie berkata ia bertujuan melihat perkembangan semasa industri getah khususnya dalam tempoh pemulihan ekonomi di Sarawak.

“Lawatan ini dijangka dapat membantu pihak kementerian untuk memastikan perancangan program dan aktiviti bagi pemulihan semula ekonomi negara terutama untuk industri getah berjalan lancar dan berkesan,” katanya. – Bernama

See author's posts


Bersama semarakkan Bulan Kemerdekaan

TINJAU… Ketua Setiausaha Kementerian Komunikasi dan Multimedia (K-KOMM) Datuk Seri Mohammad Mentek (tiga, kanan) ketika meninjau raptai penuh Majlis Pelancaran Bulan Kebangsaan dan Kibar Jalur Gemilang 2022 di Dataran Putra semalam.Turut kelihatan, Ketua Pengarah Jabatan Penerangan Malaysia (JAPEN) Datuk Mohd Sukari Ab Hamid. •Foto BERNAMA

PUTRAJAYA: Persiapan bagi pelancaran Bulan Kebangsaan dan Kibar Jalur Gemilang 2022 yang akan berlangsung di Dataran Putrajaya di sini hari ini berjalan lancar, kata Ketua Setiausaha Kementerian Komunikasi dan Multimedia (K-KOMM) Datuk Seri Mohammad Mentek.

Beliau berkata persiapan sedang giat dilaksanakan oleh Jabatan Penerangan (JaPen) selaku urus setia program itu dengan kerjasama pelbagai pihak bagi menjayakan pelancaran Bulan Kebangsaan dan Kibar Jalur Gemilang 2022.

“Saya berpuas hari dengan persiapan dan raptai yang dibuat hari ini dan kita amat alu-alukan kedatangan Keluarga Malaysia untuk semarakkan lagi pelancaran Bulan Kebangsaan,” katanya kepada pemberita selepas menyaksikan raptai majlis pelancaran Bulan Kebangsaan dan Kibar Jalur Gemilang 2022 di sini semalam.

Sementara itu, Mohammad berharap cuaca di Putrajaya esok baik memandangkan terdapat banyak aktiviti menarik akan diadakan antaranya program Berjalan Teguh Bersama dan persembahan pancaragam.

“Kita doakan agar esok cuaca baik sebab ia perkara yang susah dijangka, kita ada plan B (jika hujan),” katanya tanpa mendedahkan ‘plan B’ berkenaan.

Mohammad berkata lagu tema sambutan Hari Kebangsaan tahun ini iaitu ‘Keluarga Malaysia, Teguh Bersama’ akan diperdengarkan buat julung kalinya pada majlis pelancaran hari ini.

Tinjauan Bernama mendapati raptai pelancaran Bulan Kebangsaan dan Kibar Jalur Gemilang 2022 berlangsung dengan baik meskipun hujan renyai-renyai.

Majlis pelancaran Bulan Kebangsaan dan Kibar Jalur Gemilang 2022 dengan tema ‘Keluarga Malaysia Teguh Bersama’ di Dataran Putrajaya di sini esok akan disempurnakan Perdana Menteri Datuk Seri Ismail Sabri Yaakob.

Turut diadakan bersempena pelancaran itu adalah program Berjalan Teguh Bersama iaitu aktiviti berjalan kaki secara santai yang antaranya akan turut disertai Menteri Komunikasi dan Multimedia Tan Sri Annuar Musa.

Program Berjalan Teguh Bersama itu akan bermula dari Dataran Putra hingga Istana Kehakiman di sini dengan dianggarkan lebih 10,000 Keluarga Malaysia akan menyertai aktiviti berjalan kaki tersebut.

Program berkonsepkan aktiviti berjalan beramai-ramai secara santai bersama keluarga itu membawa mesej semangat perpaduan dan kebersamaan rakyat Malaysia adalah satu daripada inisiatif bagi mendokong aspirasi Keluarga Malaysia.

Mohammad dalam pada itu berharap semua bangunan di Putrajaya khususnya bangunan kerajaan memasang Jalur Gemilang bagi menyemarakkan sambutan Bulan Kebangsaan pada tahun ini.

“Saya juga telah meminta pelbagai pihak seperti syarikat berkaitan kerajaan (GLC) dan swasta untuk sama-sama rangka laksana program untuk jayakan sambutan Bulan Kebangsaan,” katanya. – Bernama

See author's posts


MOTAC perhebat ekopelancong Ba’Kelalan

Ba’Kelalan: Sektor pelancongan terutamanya ekopelancongan masih memainkan peranan penting kepada pendapatan ekonomi negara ketika berada dalam situasi pandemik Covid-19 di peringkat global.

Pandemik ini telah menyebabkan kerugian disebabkan pengurangan hasil pendapatan negara terutamanya kepada sektor pelancongan yang menyumbang 15 peratus Keluaran Dalam Negara Kasar (KDNK).

Pada 2019, industri pelancongan negara telah menyumbang sebanyak RM86.14 bilion dan pembatalan Tahun Melawat Malaysia 2020 telah menjejaskan pendapatan negara di mana setakat Jun 2020, Kementerian Pelancongan, Seni dan Budaya (MOTAC) menganggarkan kerugian sekitar RM 45 bilion.

Melihat bagaimana industri pelancongan domestik dapat dipergiatkan ketika aktiviti pelancongan ke luar negara di kalangan rakyat Malaysia sedikit terjejas, MOTAC memainkan peranan utama bukan sahaja setakat mempromosikan pelancongan setempat malah memberi tumpuan khusus kepada langkah mengetengahkan pelbagai insentif dan pakej pelancongan baharu yang dapat diusahakan oleh sesebuah komuniti.

Sehubungan itu, industri pelancongan domestik oleh komuniti setempat dilihat mampu menjadi alternatif sampingan kepada pelancong luar negeri dan salah satu tarikan terkenal ekopelancongan tanah tinggi terletak di Ba’Kelalan.

Ba’Kelalan di Bahagian Lawas bukan sahaja terkenal dengan suasana tanah tinggi yang menepati ciri-ciri industri ekopelancongan malah industri sedia ada di sana boleh dijana ke satu tahap yang bakal mendatangkan pulangan lebih menguntungkan melalui perlaksanaan pelbagai inisiatif yang diambil oleh MOTAC bersama komuniti setempat.

Tarikan pelancongan yang terdapat di sini antaranya penghasilan  Beras Adan termasuk demonstrasi menanam padi, proses menghasilkan garam bukit dan inap desa  yang menjanjikan suasana  amat  unik di Owl House Homestay di mana penggemar burung berpeluang untuk melakukan aktiviti memerhati pelbagai spesis burung.

Ketika lawatan kerjanya ke Ba’Kelalan baru-baru ini, Menteri Pelancongan, Seni dan Budaya Datuk Seri Nancy Shukri memaklumkan pelbagai inisiatif dan insentif tambahan dilaksanakan untuk merancakkan lagi industri pelancongan di kawasan tersebut.

Menurut Nancy, usaha pihak kementerian untuk Ba’Kelalan tertumpu kepada perusahaan garam bukit dan salah satu permohonan lokasi untuk penghasilan produk tersebut telah diluluskan dengan peruntukan sebanyak RM 88 ribu dan ini juga bertujuan untuk merancakkan ekonomi setempat.

Selain daripada peruntukan yang telah diluluskan, MOTAC akan turut menerima permohonan lain yang berskala besar pada masa hadapan dan akan dipertimbangkan dalam Rancangan Malaysia ke-12 (RMKe-12).

Untuk tujuan pemasaran produk Ba’Kelalan melalui platform digital pula, Kraftangan Malaysia yang merupakan agensi di bawah MOTAC selama ini telah menyediakan perkhidmatan E-Kraf Bazar manakala Craft On The Go menyediakan perkhidmatan secara geolokasi mengandungi maklumat produk usahawan kraftangan dan maklumat media sosial usahawan serta  lokasi yang boleh diakses terus melalui aplikasi Google Maps.

Bagi memperbanyakkan variasi produk yang boleh dipasarkan oleh masyarakat setempat, perusahaan batik juga boleh diterokai di mana pihak Kraftangan Malaysia telah mengadakan demonstrasi dan tunjuk ajar proses pembuatan batik kepada komuniti di sana.

PERLUAS PRODUK KELUARAN BAHARU

MOTAC sendiri berhasrat untuk memperluaskan produk kraftangan baharu seperti batik yang bermotifkan corak peribumi di setiap lokasi pelancongan pelancongan khususnya di Ba’Kelalan.

Untuk rekod, sehingga 31 Julai 2020, 1036  usahawan kraftangan Sarawak telah berdaftar di bawah Kraftangan Malaysia membabitkan seramai 753 tenaga kerja dan 2054 ahli komuniti kraftangan di mana nilai jualan yang berjaya dijana di negeri ini  berjumlah RM 8.3 juta.

Tidak dinafikan juga, pengangkutan udara turut memainkan peranan penting untuk menghubungkan Ba’Kelalan dengan bandar-bandar utama di negeri ini selain daripada menggunakan pengangkutan darat dari Lawas yang melalui perjalanan sekitar 140 km dengan tempoh hampir empat jam.

MOTAC telah melihat masalah ini sebagai kekangan kepada industri pelancongan setempat dan bagi memperbanyakkan lagi akses melalui pengangkutan udara, pihak kementerian merancang untuk mengadakan perbincangan bersama beberapa syarikat penerbangan supaya pakej penerbangan yang lebih fleksibiliti dapat diadakan ke kawasan tesebut.

Justeru, melalui pelbagai usaha kerajaan terutamanya melalui MOTAC ketika ini, Ba’Kelalan dilihat amat berkeupayaan untuk dijadikan produk ekopelancongan yang berdaya saing dalam era kebiasaan baharu.

Dalam lawatan kerja tersebut, beliau berkesempatan mengadakan lawatan ke Owl House Homestay, lokasi penghasilan garam bukit di  Salt Spring Puneng, Botanical Park SK Ba’Kelalan, pameran kraf tangan dan  menghadiri demonstrasi serta mencuba sendiri  menanam  padi yang menghasilkan Beras Adan sebelum menghadiri majlis bersama masyarakat setempat pada sebelah malamnya.

See author's posts


Penubuhan Majlis Presiden PN cadangan UMNO

KUALA LUMPUR: UMNO bersetuju dengan cadangan pembentukan Majlis Presiden Perikatan Nasional (PN) sebagai platform membincangkan dasar-dasar kerajaan dan mengukuhkan kerjasama antara parti, kata Setiausaha Agungnya Datuk Seri Ahmad Maslan.

Beliau berkata, penubuhan majlis itu dicadangkan UMNO kerana ia penting bagi memutuskan perkara berkaitan dasar-dasar kerajaan, sekali gus mengelakkan parti itu daripada ketinggalan maklumat kerana Presiden UMNO Datuk Seri Ahmad Zahid Hamidi tidak berada dalam kabinet kerajaan,”Sebenarnya cadangan Majlis Presiden ini kami (UMNO) sendiri utarakan. Saya diminta mewakili presiden dalam satu perjumpaan dengan perdana menteri dan menyuarakan cadangan ini kira-kira lebih sebulan lepas,” katanya kepada Bernama di Bangunan Parlimen.

Setiausaha Agung PN Datuk Seri Hamzah Zainuddin dalam satu kenyataan semalam berkata, mesyuarat Majlis Tertinggi PN Selasa lepas bersetuju membentuk Majlis Presiden yang akan dianggotai oleh semua ketua parti kerajaan PN.

Mengenai Pilihan Raya Kecil (PRK) Parlimen Gerik dan Dewan Undangan Negeri (DUN) Bugaya, Ahmad mencadangkan supaya darurat dilaksanakan di Bugaya seperti di Parlimen Batu Sapi manakala bagi PRK Gerik boleh dipertimbangkan mengikut keadaan semasa situasi Covid-19 negara.

Katanya, memandangkan Gerik merupakan zon hijau, PRK boleh dilaksanakan mengikut prosedur operasi standard (SOP) ketat termasuk tanpa kempen rumah ke rumah.

“UMNO telah beberapa kali melakukan perbincangan mengenai pelaksanaan PRK Gerik dengan kerajaan negeri Perak tetapi hingga kini belum ada sebarang keputusan dibuat termasuk mengenai calon,” katanya.

Suruhanjaya Pilihan Raya sebelum ini menetapkan PRK Parlimen Gerik dan DUN Bugaya diadakan serentak pada 16 Januari 2021.

Kedua-dua kerusi berkenaan kosong susulan kematian penyandang Allahyarham Datuk Hasbullah Osman (Barisan Nasional-Gerik) dan Allahyarham Datin Manis Muka Mohd Darah (Warisan-Bugaya). – Bernama

See author's posts


Pengendali loji nuklear Fukushima bakal disaman

TOKYO: Enam anak muda akan menyaman pengendali loji nuklear Fukushima Jepun atas dakwaan mereka menghidap kanser tiroid akibat terdedah kepada radiasi selepas kemusnahan kemudahan itu semalam.

Plaintif, kini berumur antara 17 dan 27 yang tinggal di wilayah Fukushima apabila gempa bumi besar pada 11 Mac 2011 mencetuskan tsunami yang menyebabkan bencana nuklear.

“Mereka akan memfailkan saman semalam terhadap pengendali loji Tokyo Electric Power Company (TEPCO), meminta sejumlah 616 juta yen (AS$5.4 juta) sebagai pampasan,” kata peguam utama kumpulan itu, Kenichi Ido.

Tiada hubungan sebab akibat pendedahan radiasi daripada bencana dan kanser tiroid telah diiktiraf oleh panel pakar yang ditubuhkan oleh kerajaan wilayah dan sama ada hubungan sedemikian wujud boleh menjadi titik fokus kepada itu.

Laporan Pertubuhan Bangsa-Bangsa Bersatu (PBB) yang diterbitkan tahun lalu menyimpulkan bahawa bencana nuklear Fukushima tidak secara langsung menjejaskan kesihatan penduduk tempatan selepas malapetaka itu.

Kadar kanser tiroid yang lebih tinggi yang dikesan dalam kalangan kanak-kanak yang terdedah kepada sinaran berkemungkinan disebabkan oleh diagnostik yang lebih baik, kata Jawatankuasa Saintifik PBB mengenai Kesan Sinaran Atom.

Tetapi, peguam plaintif berkata, tiada satu pun kanser yang dihidapi kumpulan itu adalah keturunan dengan alasan kemungkinan besar penyakit itu disebabkan oleh pendedahan kepada radiasi.

“Sesetengah plaintif mengalami kesukaran untuk melanjutkan pelajaran ke peringkat tinggi dan mencari pekerjaan, malah berputus asa untuk menggapai impian untuk masa depan mereka,” kata Ido.

Plaintif yang akan memfailkan tuntutan mahkamah mereka di Mahkamah Daerah Tokyo, berumur antara enam dan 16 tahun pada masa bencana itu yang mengalami kanser tiroid antara 2012 dan 2018.

Dua daripada mereka telah mengeluarkan satu bahagian tiroid mereka, manakala empat lagi tiroid mereka diekstrak sepenuhnya dan perlu mengambil ubat hormon sepanjang hayat mereka.

Ujian saringan

Malapetaka di loji Fukushima Daiichi adalah kemalangan nuklear terburuk sejak bencana Chernobyl 1986, selepas itu lebih banyak kanser tiroid dikesan.

Bencana 2011 di timur laut Jepun menyebabkan kira-kira 18,500 orang maut atau hilang dengan kebanyakannya terkorban akibat tsunami.

Sementara itu, puluhan ribu penduduk di sekitar loji Fukushima diarahkan untuk mengosongkan rumah mereka atau memilih untuk berbuat demikian.

Beberapa pekerja yang ditempatkan di kilang itu dijangkiti kanser selepas terdedah kepada radiasi dan menerima pampasan daripada kerajaan kerana mereka diiktiraf sebagai penyakit pekerjaan.

Sejak malatapetaka itu, Wilayah Fukushima menjalankan ujian saringan kelenjar tiroid kira-kira bagi 380,000 individu yang berumur 18 tahun ke bawah sejak kejadian bencana itu.

Menurut seorang pegawai tempatan, sebanyak 266 kes atau kes yang disyaki kanser tiroid kanak-kanak telah dikesan sehingga Jun 2021.

“Apabila aduan undang-undang tiba-tiba, kami akan menanganinya dengan ikhlas selepas memberi perhatian kepada butiran permintaan dan tuntutan.

“Kami merakamkan permohonan maaf sekali lagi kerana menimbulkan masalah dan kebimbangan kepada orang ramai dalam masyarakat yang lebih luas, termasuk penduduk wilayah Fukushima, akibat kemalangan itu,” kaata jurucakap TEPCO Takahiro Yamato. -AFP

See author's posts


Nilai dagangan agrikomoditi meningkat kepada RM88.3 bilion

KUALA LUMPUR: Prestasi perdagangan sektor agrikomoditi bagi tempoh Januari hingga April 2021 kekal positif apabila mencatatkan jumlah nilai dagangan RM88.3 bilion, meningkat sebanyak RM34.2 bilion dengan imbangan dagangan berjumlah RM48 bilion.

Menteri Perusahaan Perladangan dan Komoditi, Datuk Mohd Khairuddin Aman Razali berkata,  pendapatan eksport produk agrikomoditi pula merekodkan RM68.1 bilion atau 17.6 peratus daripada keseluruhan pendapatan eksport negara.

“Pendapatan ini mencatatkan pertumbuhan positif iaitu 66.5 peratus, daripada RM40.9 bilion bagi tempoh sama pada tahun sebelumnya.

“Peningkatan ini didorong oleh kenaikan ketara harga agrikomoditi utama, yang terus mencatatkan peningkatan harga purata sepanjang tempoh empat bulan tersebut,” katanya dalam kenyataan pada Rabu.

Beliau berkata, produk berasaskan getah merupakan penyumbang terbesar bagi eksport agrikomoditi dengan sumbangan sebanyak 43.9 peratus.

Ia terus menunjukkan perkembangan memberangsangkan apabila mencatatkan peratusan peningkatan eksport sebanyak 175 peratus atau RM29.9 bilion, katanya.

“Peningkatan ini didorong oleh lonjakan nilai eksport produk berasaskan lateks terutama sarung tangan getah yang telah merekodkan peningkatan dua kali ganda iaitu 257.6 peratus kepada RM24.5 bilion berbanding RM6.9 bilion tempoh sama pada 2020,” katanya.

Mohd Khairuddin berkata kuantiti eksport bagi sarung tangan getah turut mencatatkan peningkatan iaitu 12.8 peratus kepada 349,100 tan daripada 309,400 tan bagi tempoh sama 2020, yang dipacu oleh permintaan tinggi daripada sektor kesihatan di seluruh dunia.

Beliau berkata, produk berasaskan sawit pula merupakan 40.6 peratus daripada jumlah pendapatan eksport agrikomoditi.

“Produk ini mencatatkan peningkatan 29.5 peratus iaitu RM27.6 bilion namun kuantiti eksport produk berasaskan sawit mencatatkan penurunan 4.5 peratus kepada 7.2 juta tan daripada 7.6 juta tan pada tempoh yang sama tahun lepas.

Beliau berkata, produk berasaskan kayu-kayan telah menjadi penyumbang ketiga terbesar dengan sumbangan 12.2 peratus kepada pendapatan eksport keseluruhan sektor agrikomoditi.

“Sepanjang tempoh Januari hingga April 2021, nilai eksportnya adalah RM8.3 bilion, peningkatan 29.2 peratus,” katanya.

Pendapatan eksport bagi produk koko dan lada masing-masing juga mencatatkan peningkatan dengan nilai eksport produk koko adalah RM2.2 bilion manakala nilai eksport produk lada berjumlah RM42.1 juta.

Mohd Khairuddin berkata, berdasarkan prestasi perdagangan sektor agrikomoditi bagi tempoh Januari hingga April 2021, pihaknya yakin prestasi perdagangan ini akan kekal positif untuk sepanjang baki tempoh 2021.

“Kementerian Perusahaan Perladangan dan Komoditi juga percaya melalui suntikan dana tambahan oleh kerajaan di bawah Program Strategik Memperkasa Rakyat dan Ekonomi (PEMERKASA) dan PEMERKASA Tambahan akan merancakkan lagi momentum pembangunan industri agrikomoditi negara,” katanya.

Agrikomoditi merujuk aktiviti pertanian di bawah (KPPK) merangkumi subsektor sawit, getah, kayu-kayan, koko, lada serta kenaf.- Bernama

See author's posts


PN utamakan pembangunan Sarawak, Sabah

SIBU: Kerajaan Persekutuan di bawah Perikatan Nasional (PN) sentiasa memberikan keutamaan kepada pembangunan di negeri Sarawak dan Sabah.

Perdana Menteri, Perdana Menteri, Tan Sri Muhyiddin Yassin berkata, baru-baru ini beliau telah mengumumkan pelan infrastrukur digital iaitu Jalinan Digital Negara atau JENDELA yang akan dimasukkan dalam Rancangan Malaysia ke-12.

“Inisiatif ini adalah selaras dengan komitmen Kerajaan PN untuk memastikan tiada warganegara yang ketinggalan dalam mengecapi nikmat pembangunan.

“Ini termasuk penduduk di Sabah dan Sarawak yang kita ketahui sebahagian besarnya agak ketinggalan dari segi memperolehi akses kepada capaian internet berkelajuan tinggi,” jelasnya semasa berucap pada sambutan Hari Malaysia 2020 di Stadium Tertutup Sibu, malam tadi.

Perdana Menteri memberitahu, pelan JENDELA adalah hasil kerjasama strategik antara Kementerian Komunikasi dan Multimedia Malaysia (KKMM), Suruhanjaya Komunikasi dan Multimedia Malaysia (MCMC) dan agensi-agensi berkaitan bersama pihak penyedia perkhidmatan komunikasi utama.

“Pelan ini merangkumi penambahbaikan komunikasi digital negara secara berfasa dengan fasa Pertama telah bermula dengan usaha memperluaskan liputan jalur lebar mudah alih 4G daripada 91.8 peratus kepada 96.9 peratus di kawasan berpenduduk serta membolehkan 7.5 juta premis mendapat akses kepada jalur lebar talian tetap berkelajuan gigabit,” ujarnya.

Katanya, 3G juga akan ditamatkan secara berperingkat sehingga akhir tahun 2021 bagi memantapkan rangkaian 4G serta memperkukuh asas bagi rangkaian 5G.

“Fasa kedua iaitu peralihan kepada rangkaian 5G akan menyusul selepas tamatnya fasa pertama. Pastinya penduduk Sabah dan Sarawak adalah antara yang bakal menerima manfaat daripada pelaksanaan pelan ini.

“Di Sabah, sebanyak 35 menara baharu dan 1,048 alat pemancar komunikasi di menara sedia ada akan dinaik taraf secara komersial bagi meningkatkan liputan 4G.

“Di Sarawak pula, sebanyak 49 menara baharu dan 825 alat pemancar komunikasi di menara sedia ada akan dinaik taraf secara komersial,” ujarnya.

Katanya, Kerajaan Persekutuan akan terus memantau kemajuan pelaksanaan pelan ini secara menyeluruh.

“Saya yakin dengan adanya sokongan padu dan kerjasama erat antara Kementerian, agensi yang berkaitan dan Kerajaan Negeri, pelan JENDELA ini pastinya akan mendatangkan banyak faedah kepada rakyat,” ujarnya lagi.

Majlis tersebut diserikan lagi dengan kehadiran Tuan Yang Terutama Yang Dipertua Negeri Sarawak, Tun Pehin Sri Haji Abdul Taib Mahmud dan Toh Puan Datuk Patinggi Hajjah Raghad Kurdi Taib.

Turut hadir Ketua Menteri Sarawak Datuk Patinggi Abang Johari Tun Openg dan Datuk Amar Hajjah Juma’ani Tun Tuanku Haji Bujang.

Menteri Undang-undang dan Hal Ehwal Anak Negeri, Dato’Aidi Haji Moktar yang mewakili Ketua Menteri Sabah, Menteri Komunikasi dan Multimedia, Datuk Saifuddin Abdullah serta Barisan Jemaah Menteri Persekutuan dan Negeri Sarawak.

See author's posts


PRS bidas kenyataan PSB

KUCHING: Parti Rakyat Sarawak (PRS) membidas kenyataan Presiden Parti Sarawak Bersatu (PSB) Dato’ Sri Wong Soong Koh berkenaan pembangunan infrastruktur di Baleh dan Tunoh.

Wong dilaporkan oleh dua media tempatan Bahasa Cina menyatakan bahawa infrastruktur terutamanya jalan raya di Baleh dalam keadaan menyedihkan walaupun Tan Sri Datuk Amar James Jemut Masing adalah Menteri Infrastruktur dan juga Ahli Dewan Undangan Negeri (ADUN) Baleh serta gagal untuk membangunkan infrasktur di kawasan Baleh.

Menurut PRS dalam kenyataan semalam, Jalan Ng Mujong dan Ng Sepanggil-Tunoh sedang dalam pembinaan, oleh itu keadaan yang buruk adalah keadaan yang normal pada waktu ini dan bertentangan dengan apa yang dikatakan oleh Wong.

“Hampir RM3 bilion telah diperuntukkan untuk pembangunan infrastruktur di Baleh, yang terdiri daripada Jalan Ng Mujong 73 kilometer (km) (jalan masuk ke Empangan Baleh yang dicadangkan) dengan kos RM1.2 bilion sedang dalam pembinaan.

“Kedua adalah di Ng Sepanggil-Tunoh (jalan masuk ke Tunoh) dengan kos RM600 juta sedang dalam pembinaan, ketiga Jalan Rh Nyamok/Ng Serau/Ng Gaat/SMK Baleh/Sg Kain dengan kos RM380 juta (2 fasa) akan mula dibina menjelang akhir tahun 2020.

“Seterusnya adalah jalan menuju Tunoh (Ng Mujong/Ng Tiau/Tunoh) dengan anggaran kos RM550 juta telah diluluskan untuk dilaksanakan di bawah Rancangan Malaysia ke-12,” kata PRS.

Tambah kenyataan itu, Jambatan Batang Baleh, Jambatan Sg Mujong dan Jambatan Sg Banyau telah siap dengan kos RM123 juta, manakala Jambatan Sg Merirai bernilai RM3.9 juta sedang dalam pembinaan.

“Fakta ini jelas membuktikan Masing telah berjaya membawa pembangunan infrastruktur bernilai berbilion ringgit ke Baleh, yang juga menjadi bukti usaha bersungguh-sungguh Kerajaan Gabungan Parti Sarawak (GPS) dalam membangun kawasan luar bandar.

“Wong berbangga membina jalan raya ke semua rumah panjang di kawasan Bawang Assan dan dengan itu beliau merendahkan pencapaian Masing di Baleh.

“Sebaliknya, apa yang tidak dapat dinafikan adalah bahawa Masing telah menjadi Menteri Pembangunan Infrastruktur dan Pelabuhan selama empat tahun sahaja projek di jalan Sg Bidut/Kpg Tutus/Kpg Sebedil/Kpg Bungan diluluskan,” kata PRS.

PRS berkata, jalan tersebut dalam kawasan Bawang Assan sedang dalam pembinaan dan Wong mempersoalkan keputusan kerajaan Sarawak untuk membina lapangan terbang di Tunoh kerana Tunoh masih belum berkembang.

“Pada 25 April 2019, Ketua Menteri, Datuk Patinggi Abang Johari Tun Openg menyatakan keputusan Kerajaan Sarawak untuk membina lapangan terbang di Tunoh, Kapit dibuat sebagai sebahagian daripada rancangan dasar jangka panjang untuk kawasan itu.

“Ketika mempersoalkan keputusan tersebut, Wong menunjukkan bahawa dia menentang pembangunan kawasan luar bandar.

Bagi seseorang yang bergantung kepada penyokong luar bandar untuk mendapatkan sokongan, Wong telah menunjukkan dirinya bertentangan dengan apa yang dikatakan,” tegas PRS.

Oleh Zarina Abdullah

See author's posts


Operasi Semut Di Sarawak

SALAH satu peristiwa penting dalam sejarah Sarawak ialah era pendudukan Jepun di Sarawak.  Sarawak tidak terlepas daripada serangan Jepun dalam Perang Dunia Kedua. Jepun dengan cepatnya menawan Sarawak yang bermula dari Miri dan berakhir di Kuching.

Namun demikian, pemerintahan keras Jepun ini tidak disukai oleh penduduk tempatan.  Pelbagai tindakan yang tidak berperikemanusiaan dilakukan ke atas penduduk tempatan.  Bagi penduduk tempatan, tindakan Jepun ini tidak dapat dihalang dan mereka terpaksa akur dengan pelbagai arahan yang diberikan.

Kawalan ketat dengan adanya perisikan Jepun dalam kalangan penduduk tempatan menyebabkan tidak ada gerakan untuk menentang Jepun di Sarawak.  Malahan, ibu pejabat Jepun ketika itu yang berpusat di Kuching, memudahkan Jepun mengawal gerak-geri penduduk Sarawak.

Hanya di Sabah berlaku gerakan penentangan oleh Albert Kwok, individu kelahiran Kuching.  Beliau bersama-sama kumpulannya telah menyerang dan menawan Kota Kinabalu (Jesselton) pada 10 Oktober 1943.  Kejayaan ini tidak berpanjangan kerana pada 13 Oktober 1943 Jepun menyerang dan menawan semula Kota Kinabalu. Akibat kejadian ini, maka Jepun memindahkan pusat pentadbiran di Sabah.

Manakala di Sarawak, gerakan menentang Jepun mula muncul yang digerakkan oleh tentera Australia.  Sejak tahun 1944, kedudukan Jepun di kawasan kekuasaannya di Asia mulai goyah.  Pada tahun 1944 tentera Amerika Syarikat berjaya mengalahkan Jepun di Filipina dengan bantuan penduduk tempatan.  Kejayaan ini menyebabkan kedudukan Jepun di Borneo, terutamanya di Sarawak mula meruncing.

Tentera Australia

Pihak yang bertanggungjawab dan ditugaskan untuk membebaskan Sarawak, Sabah dan Brunei diletakkan atas bahu tentera Australia. Untuk tujuan itu, tentera Australia telah menubuhkan Service Reconnaissance Department (SRD) untuk menggerakkan usaha menawan semula Sarawak, Sabah dan Brunei.  Dalam SRD ini pula mempunyai beberapa unit kecil dan salah satunya adalah ‘Z’ Special Unit.

Unit ini dilatih dalam taktik perang gerila di Pulau Fraser dan latihan payung terjun di Richmond.  Mereka juga dilatih di Advanced Training Camps, Darwin bagi latihan ketenteraan lanjutan.  Unit ini terdiri daripada beberapa kakitangan tentera laut, darat, udara dan beberapa orang awam.  Representasinya pelbagai, dan datang dari pelbagai tempat seperti Australia, British, New Zealand, Kanada, Amerika Syarikat dan Belanda. Terdapat juga orang Melayu, Cina, Timor dan Filipina menyertai SRD.  Mereka ini juga diajar berbahasa Melayu, dan mempunyai pelbagai bidang kepakaran seperti bidang perubatan.

‘Z’ Special Unit mempunyai perancangan untuk mengurus dan menjalankan operasi gerila, termasuk dalam sabotaj, dan mengumpul maklumat menerusi risikan dengan pertolongan penduduk tempatan.

Operasi Di Sarawak

Gerakan ‘Z’ Special Unit yang ditugaskan di utara Borneo terbahagi kepada dua operasi.  Pertama adalah operasi yang digerakkan di Sabah.  Operasi ini dikenali sebagai Operasi Agas.  Manakala di Sarawak pula, operasinya dinamakan Operasi Semut.

Pada rancangan awalnya operasi ini cuba digerakkan menerusi jalan laut, tetapi kemudian ditukar kepada usaha menerjunkan anggota operasi ini menerusi udara ke pedalaman Sarawak.  Tindakan mendaratkan pasukan ini menerusi kapal selam tidak disokong kerana strategi ini akan menemui kegagalan. Sebagai contoh, operasi Harimau yang digerakkan menerusi penghantaran kapal selam ke Singapura menemui kegagalan dengan anggota yang terlibat terbunuh.

Manakala usaha mereka menggerakkan aktiviti di pedalaman lebih berkesan. Hal ini kerana, tentera Jepun tidak menguasai kawasan pedalaman dan membiarkannya diuruskan oleh penduduk tempatan. Oleh hal yang sedemikian itu, tiada kawalan dilakukan atas kawasan pedalaman yang berbeza daripada kawasan pesisir.

Pada 25 Mac 1945, SRD menghantar lapan orang ahlinya ke Sarawak.  Lapan orang ini kemudiannya membentuk Operasi Semut 1. Semut 1 ini di bawah Major Tom Harrisson daripada tentera British.  Kelapan-lapan mereka ini telah diterjunkan dari dua kapal pengebom B24 Liberator.

Mereka ini telah diterjunkan di Bario, iaitu Tanah Tinggi Kelabit. Kehadiran mereka disambut baik penduduk tempatan setelah satu penerangan dibuat oleh Harrisson. Bario kemudiannya menjadi ibu pejabat Operasi Semut.  Ibu pejabat ini menjadi pusat untuk persediaan asas bagi mengambil dan melatihkan penduduk tempatan bagi gerakan gerila. Pihak SRD juga membekalkan senjata kepada Semut 1 untuk diberi kepada penduduk tempatan. Sehingga Julai 1945, itu seramai lebih 1000 orang dilengkapi dengan senjata, termasuk senjata yang dirampas daripada tentera Jepun.

Gerak Kerja Semut

Unit kecil operasi Semut yang asalnya di bawah Harrisson mula dipecahkan kepada beberapa bahagian lain, sama ada berdasarkan Semut yang sedia ada, mahupun menerjunkan tentera SAR ke Sarawak. Semut 2 adalah daripada unit yang diterjunkan ke Sarawak pada 16 April 1945, di bawah Major G. S. Carter.  Pasukan Semut 2 ini disambut baik oleh Penghulu Tama Wing Ajang. Kekuatan Semut 2 ini ditambah dengan beberapa lagi pasukan payung terjun yang diturunkan pada bulan April tersebut. Manakala Semut 3 pula datang daripada Semut 2 di bawah W. L. P. Sochon.

Keadaan sama juga tentang Semut 4 yang di bawah pimpinan Leftenan Claffey yang wujud pada Ogos 1945. Kepimpinan Semut 4 ini kemudiannya bertukar tangan apabila Leftenan Waddy mengambil alih kepimpinannya daripada Claffey pada 24 September 1945.

Orang tempatan yang menyertai Operasi Semut ini bukan sahaja menjadi perisik untuk mendapatkan maklumat dan menyertai gerakan gerila, tetapi juga menjadi penunjuk arah dan pengangkut barang bagi melicinkan operasi ini. Operasi Semut ini mempunyai kekuatan sendiri dengan memiliki 23 pegawai dan 59 anggota pelbagai pangkat yang mengetuai kira-kira 2000 anggota gerila tempatan. Satu landasan terbang dibina di Lembah Bawang di Kalimantan bagi tujuan membantu pasukan tersebut.

Semut 1 dan Semut 2 menjalankan operasi di Baram hingga ke Lawas. Dalam operasi ini Semut 1 dikatakan berjaya melumpuhkan kedudukan Jepun di utara Sarawak. Semut 2 pula meneruskan operasi mensabotaj kemudahan Jepun, seperti serangan terhadap stesen tanpa wayar di Long Lama.

Manakala Bahagian Ketiga pula ditugaskan kepada Semut 3.  Semut 3 ini lebih kepada usaha mendapat sokongan kaum Iban, berbeza daripada Semut 1 dan 2.  Semut 1 dan 2 lebih kepada sokongan daripada orang Kelabit, Kayan, Kenyah dan Murut. Terdapat juga sokongan daripada orang Iban, Kedayan dan Cina.

Sochon yang memimpin Semut 3 membenarkan orang Iban melakukan aktiviti mengayau semula bagi memerangi tentera Jepun.  Akibat daripada kebenaran ini menyebabkan kesan ke atas pekerja Cina yang bekerja di stesen pertanian yang diusahakan oleh Jepun di Kanowit terbunuh. Kejayaan besar Semut 3 ini adalah menyebabkan tentera Jepun di bawah Leftenan Noda menyerah kalah di Sibu.

Tugas Semut 4 pula tertumpu kepada kawasan pesisiran pantai, terutamanya di kawasan Samalaju bagi menjalinkan hubungan baik dengan penduduk tempatan. Selain itu juga, mewujudkan unit Semut 4 di Mukah. Tugas Semut 4 ini lebih mudah kerana tentera Jepun telah berundur ke pedalaman yang membolehkan mereka menguasai Mukah. Pengunduran tentera Jepun ini menyebabkan Semut 4 telah dibubarkan.

Kekuatan

Kejayaan operasi Semut di Sarawak melawan Jepun banyak bergantung pada sokongan penduduk tempatan. Kekejaman Jepun terhadap penduduk tempatan memberi ruang kepada sokongan penduduk tempatan kepada operasi ini.

Tanpa sokongan dan dokongan penduduk tempatan ini, usaha pihak SRD akan menemui kegagalan. Langkah mengembalikan pemerintahan orang putih akan mengambil masa lebih lama untuk dilaksanakan. – Dr. Suffian Mansor, Pengerusi Pusat Kajian Sejarah, Politik dan Hubungan Antarabangsa (SPHEA), Fakulti Sains Sosial dan Kemanusiaan, Universiti Kebangsaan Malaysia.

See author's posts


Mohon permit polis masuk Sarawak

SHEILA ZAIDI

KUCHING : Semua warganegara Malaysia termasuk rakyat Sarawak yang mahu masuk ke negeri ini perlu memohon permit daripada polis sebelum mengemukakan permohonan kepada Jawatankuasa Pengurusan Bencana Negeri Sarawak (JPBNS).

Timbalan Ketua Menteri, Datuk Amar Douglas Uggah Embas berkata JPBNS tidak akan membenarkan sesiapa sahaja memasuki Sarawak sekiranya mereka tidak mendapatkan permit daripada polis.

“Berkuatkuasa hari ini (Selasa), JPBNS tidak akan membenarkan sesiapa untuk masuk ke Sarawak sekiranya mereka tidak memenuhi syarat ini.

“Selepas mendapatkan permit daripada polis, barulah mereka memohon kebenaran daripada JPBNS menerusi portal http://sdmc.sarawak.gov.my,” katanya kepada pemberita pada sidang media di sini semalam.

Menurut Uggah, syarat itu selaras dengan arahan yang dikeluarkan Kerajaan Persekutuan iaitu sekatan perjalanan antara negeri sepanjang Perintah Kawalan Pergerakan Bersyarat (PKPB).

Sementara itu, perjalanan merentas daerah pula masih tidak dibenarkan di Sarawak sepanjang pelaksanaan PKPB.

Larangan ini, kata Uggah, cuma berkuat kuasa di Sarawak kerana negeri ini sama luas dengan Semenanjung Malaysia yang zon hijau berada dalam daerah tertentu menyebabkan sekatan perjalanan antara daerah masih perlu dilaksanakan.

Tegasnya, angka kes positif yang berlaku di luar bandar adalah kerana ada perjalanan mangsa atau mereka yang positif Covid-19 dari Kuching ke tempat yang tertentu yang menyebabkan penyebaran Covid-19.

“Oleh yang demikian, kita cuba untuk menghalang perkara ini berlaku kerana ia merupakan rantaian utama penularan Covid-19 di negeri ini walaupun antara zon hijau dengan zon hijau.

“Bagi situasi di Sarawak ini, isu perjalanan antara zon tidak boleh dibangkitkan kerana pergerakan rentas daerah menjadi penekanan di negeri ini,” jelasnya.

Justeru, katanya, bagi menyekat perjalanan antara daerah berlaku, syarikat pengangkutan awam di negeri ini tidak dibenarkan menyediakan perkhidmatan perjalanan antara bahagian.

JPBNS juga telah memberitahu pengusaha bas untuk memikul  tanggungjawab bagi menentukan penumpang yang menggunakan perkhidmatan mereka.

Jika terdapat penumpang yang perlu bergerak antara daerah seperti penjawat awam yang hendak pergi kerja, mereka perlu memastikan penumpang berkenaan mempunyai dokumen kebenaran yang sah.

Hadir sama Menteri Kerajaan Tempatan dan Perumahan, Dato Sri Dr Sim Kui Hian dan Pengarah Kesihatan Negeri Sarawak, Dr Chin Zing Hing.

See author's posts